Lean alati - 5S – Adizes Southeast Europe\nHome/Adizes SEE Novosti/Adizes SEE Novosti 2/Lean alati – 5S\nLean alati su dokazali svoju primenljivost u industriji i svoju slavu su stekli upravo prednostima koje pruža njihova primena. Prednosti primene 5S alata mogu da se opišu sledećom rečenicom: 5S predstavlja metod za kreiranje organizovanog radnog mesta na način takav da se eliminišu rasipanja i nekorisne aktivnosti, ali i da se nepravilnosti koje se u svakodnevnom radu javljaju sa lakoćom uočavaju i eliminišu.\nDakle, cilj primene ovog alata nije samo postizanje bolje organizacije jednokratnom akcijom, već stvaranje takvih uslova, da se novostvorena organizacija održava i poboljšava u kontinuitetu.\nKao što i sam naziv alata govori, ova metoda sadrži pet grupa pravila tj. koraka koje je potrebno izvršiti prilikom sprovođenja na radno mesto. U nastavku će biti opisan svaki od pet koraka.\nKao što je to slučaj prilikom uvođenja bilo kog standarda / pravila / procedure, tako je i prilikom uvođenja 5S-a potrebno obučiti tim ljudi koji će učestvovati u sprovođenju prvog projekta.\nObuka podrazumeva upoznavanje članova tima sa osnovama Kaizen-a i Lean-a kroz praktične vežbe i primere prethodno sprovedenih 5S projekata u različitim industrijama.\nSvrha ove obuke je, između ostalog, izgradnja očekivanja kod učesnika da je promena moguća i poželjna.\nSeiri – Sort – Sortiraj – 1S\nCilj prvog koraka jeste da se stvari na određenom radnom mestu, u određenom prostoru sortiraju, tj. da se odvoji nepotrebno od potrebnog.\nTo se sprovodi tako što se prethodno utvrde kriterijumi na osnovu kojih će se selekcija odvijati, a zatim se stvari koje su nepotrebne označavaju sa tzv. „crvenim karticama“, koje sadrže potrebne informacije o predmetu koji je označen. Na slici 10 je dat primer informacija koje sadrži crvena kartica, kao i prikaz kriterijuma na osnovu kojih se odvija selekcija.\nNakon što se označe sve nepotrebne stvari, iste se premeštaju u tzv. „prostor crvenih kartica“, nakon čega se vrši dalje odobrenje predloženih akcija, popis predmeta, kao i fotografisanje. Svrha ovakvog načina rada se možda ne vidi prilikom sprovođenja prvog 5S projekta, ali predstavlja važan element standardizacije koji će u daljem radu omogućiti propisan način udaljavanja nepotrebnih stvari sa radnih mesta, kao i njihova dalja upotreba.\nFotografisanje ključnih koraka tokom projekta je važno najviše zbog pamćenja i građenja kulture. Ljudi su generalno skloni da brzo zaborave kako je izgledalo radno mesto u prethodnom periodu. Fotografije će, kao jedan od elemenata koji će biti postavljen na 5S tabli, podsećati kako je radno mesto ranije izgledalo, između ostalog kao podsetnik da to u budućnosti nije prihvatljivo.\nTakođe, dokumentovanje projekta fotografijama ili video zapisima za nove zaposlene predstavlja znak da se u kompaniji neguje određena kultura organizacije radnih mesta.\nSlika 10: Informacije o predmetu koji je označen (levo) i kriterijumi za selekciju (desno)\nOvo podrazumeva detaljnije razmatranje načina rada, zbog čega je u ovom koraku poželjno mapirati aktivnosti na radnom mestu. Cilj ovog koraka jeste ustanoviti šta je od materijala / opreme potrebno prilikom izvršenja evidentiranih aktivnosti.\nNa taj način se ustanovljava potreba za nabavkom dodatne opreme, ali isto tako se često dešava da se ustanovi da se na radnom mestu nalazi još nepotrebnih stvari ili stvari u količinama većim od potrebne (čest primer jeste komplet inbus ključeva ili burgija, iako se koriste samo dve veličine istih).\nTokom ovog koraka se koriste formulari koji služe za popis potrebnog materijala / opreme, a koji ujedno sadrže informacije o potrebnih količinama ili zalihama istih na radnom mestu. Primer tabele za takav formular je dat u nastavku (Tabela 2).\nTabela 2: Primer tabele za formular koji se koristi u koraku 2S\nNakon što se ustanovi sve što je potrebno na posmatranom radnom mestu, potrebno je odrediti poziciju svih elemenata na osnovu redosleda koraka i učestalosti upotrebe. Poželjno je ustanoviti kriterijume / pravila za određivanje pozicije / udaljenosti u zavisnosti od učestalosti upotrebe, kao osnova za primenu istog pravila na istu ili sličnu situaciju. Primer kriterijuma za prethodno pomenuto je dato u Tabeli 3.\nTabela 3: Primer za pozicioniranje elemenata rada u odnosu na učestalost upotrebe\nKao i u prethodnom koraku, potrebno je dokumentovati ovu fazu fotografijama koje prikazuju kako je radno mesto izgledalo pre i posle 2S-a, kao i tlocrtom prostora pre i posle raspoređivanja elemenata rada u odnosu na aktivnosti i frekventnost upotrebe. Ovo je faza u kojoj je potrebno detaljno osmisliti nov izgled radnog mesta i u tom smislu podrazumeva prepravku postojećeg ili izradu / nabavku novog inventara (stolovi, police, pomoćni alati itd). Tokom prepravki ili izrade potrebnih elemenata, važno je obratiti pažnju na ergonomiju radnog mesta.\nTokom prethodna dva koraka radno mesto je oslobođeno nepotrebnih stvari, a stvari koje su potrebne su organizovane na način koji podržava tok procesa i ergonomiju rada.\nCilj trećeg koraka jeste da radno mesto bude čisto, s tim da je fokus na otklanjanju uzroka i na prevenciji, a ne samo na jednokratnom čišćenju radnog mesta. Često se sreće pogrešno tumačenje ovog koraka u tom smislu, što dovodi do narušavanja svrhe ovog koraka, ali često i svrhe 5S-a kao metode u celini.\nKada je reč o sprovođenju ovog koraka u kompaniji, važno je naglasiti važnost otkrivanja uzroka nastanka nečistoća koje se uklanjaju tokom akcije čišćenja. Na taj način, otkriven uzrok će biti osnova za osmišljavanje rešenja za eliminaciju istog. Tokom ovog koraka, fokus se takođe usmerava i na bezbednost radnog mesta.\nFotografije mesta gde se stvaraju nečistoće će poslužiti pri izradi različitih čeklisti i uputstava u četvrtom koraku.\nSprovođenjem prethodna tri koraka radno mesto je dovedeno u stanje u kakvom želimo da se nalazi svakodnevno. Upravo to jeste i cilj četvrtog koraka – obezbediti uslove i ustanoviti pravila (standarde) koji će podržati održivost rezultata koji su postignuti u prethodna tri koraka.\nFaza standardizacije podrazumeva vizuelizaciju radnog mesta, izradu čeklisti, rasporeda, uputstava itd. Svrha vizuelizacije jeste da podrži i učini vidljivim pravila koja su postavljena u prethodnim koracima.\nU tom smislu, dobra vizuelizacija radnog mesta stvara uslove takve da se lako uočava da li postoje nepotrebne stvari na radnom mestu (1S-sortiraj), da li su stvari vraćene na svoje mesto (2S-složi) i da li su preuzeti koraci u održavanju čistoće prostora putem čeklisti (3S-spremi).\nVizuelizacija radnog mesta i prostora podrazumeva označavanje podova (transportni putevi, pozicije materijala, opreme), označavanje stolova, polica i tabli za alat (pozicije elemenata rada, indikatori količina, adrese), postavljanje oznaka koje se odnose na pravila i bezbednost itd.\nPrilikom vizuelizacije je važno ustanoviti standarde po pitanju upotrebe boja i vrsta označavanja, kako bi se obezbedila standardna upotreba na nivou svih radnih mesta. Takođe, poželjno je napraviti katalog za vizuelizaciju, kao dokument koji podržava prethodno sprovedenu standardizaciju.\nOd čeklisti / rasporeda poželjno je napraviti sledeće:\nČeklista za čišćenje radnog mesta i održavanje opreme na istom sa navedenim aktivnostima na osnovu kritičnih mesta koje su na tom radnom mestu ustanovljene tokom trećeg koraka. Pogodno je formu čekliste podržati sa čeklistom u vidu vizuelnog uputstva, sa fotografijama koje su napravljene tokom trećeg koraka. Primer jedne takve čekliste dat je na Slici 11.\nRaspored 5S aktivnosti – za koji je prethodno potrebno formirati listu aktivnosti (kao što su npr. provera prostora crvenih kartica, provera vizuelnih elemenata na radnom mestu, provera standarda, akcije čišćenja itd), a zatim dodeliti odgovornost za navedene aktivnosti i odrediti koliko često bi trebalo da se sprovode. Primer rasporeda 5S aktivnosti je dat na Slici 12.\nIako se standardizacija u četvrtom koraku prvenstveno odnosi na standardizaciju 5S pravila, poželjno je sprovoditi je paralelno sa standardizacijom radnih mesta (tehnološki postupak, karta toka procesa, karta vremena za operaciju, normativ vremena itd) kako bi se pravila za organizaciju radnih mesta usaglasila i upotpunila sa pravilima, normama koja podržavaju tok i produktivnost procesa.\nSlika 11: Primer čekliste u vidu vizuelnog uputstva koje objedinjuje aktivnosti čišćenja i održavanja\nSlika 12: Primer rasporeda 5S aktivnosti\nShitsuke – Sustain – Samodisciplina – 5S\nSprovođenje petog koraka predstavlja najzahtevniju fazu. Postoji više razloga za ovo:\nSamodisciplina je nešto što se stiče dugotrajnim ponavljanjem i najčešće podrazumeva promenu navika. Mehanizam stvaranja navike je kompleksan i isti je izučavan na polju psihologije. Iako to možda deluje previše apstraktno u okvirima preduzeća, mehanizam stvaranja i promene navike je istovetan kako kod „ličnih“ navika, tako i kod radnih navika, koje se ispoljavaju u preduzeću, na radnim mestima.\nKonflikt kratkoročno-dugoročno. Iako nam razum govori da je rad na 5S-u opravdan, poželjan i potreban, u okruženju u kom nisu definisane vrednosti, pravila i prioriteti – kratkoročno uvek „pobeđuje“ dugoročno.\nNepostojanje (Kaizen) kulture. Da bi bilo koji standard, pa tako i 5S uistinu ostvario svoju svrhu, potreban je temelj koji počinje od kulture organizacije. To podrazumeva svakodnevno učešće i podrška svih zaposlenih. Najčešće izostaje adekvatno učešće i podrška rukovodstva, kako na tom nivou često postoji stav o tome da je 5S nešto što je previše operativnog karaktera da bi zahtevalo pažnju rukovodećih nivoa.\nMotivacija. Moglo bi se reći da nedostatak motivacije predstavlja jedan od uzroka za prethodno navedene probleme pri sprovođenju petog koraka.\nNa osnovu prethodno navedenih prepreka, preporuke za sprovođenje petog koraka su sledeće:\nKreiranje i uvođenje audita – podrazumeva kreiranje liste kriterijuma za ocenjivanje svakog radnog mesta. Potrebno je da se obezbedi redovno ocenjivanje i praćenje rezultata, kao i redovan prikaz sumiranih rezultata na mestu koje je dostupno svima (npr. na 5S tabli, primer rezultata audita dat na Slici 13),\nSlika 13: Prikaz rezultata audita u formi radar dijagrama\nKao što je već rečeno, peti korak predstavlja najzahtevniju fazu uvođenja 5S-a. Ukoliko se ne istraje u naporima da se isti svakodnevno sprovodi, vremenom će skoro sva postignuća nestati i sve će se vratiti na prethodno zatečeno stanje.\nZoran Mitrović\t2020-10-22T15:24:39+01:00\t31 Avgust, 2020|Adizes SEE Novosti 2|0 Komentara


Predstava "Balava" 18. februara u Centru za kulturu | GEM info\nPredstava “Balava” 18. februara u Centru za kulturu\n4. februara 2020. 20. februara 2020. Redakcija 0 Comments centar za kulturu, Predstava Balava Lazarevac\nFebruarski program Centra za kulturu Lazarevac obeležiće predstava “Balava” u kojoj igraju glumice Mirjana Karanović, Jasna Đuričić, Jovana Belović i Isidora Simijonović. Ovaj komad na programu je 18. februara od 20 časova a ulaznice po ceni od 1000 i 800 dinara već su u prodaji.\nUstanova je prilikom kreiranja programa za ovaj mesec mislila i na najmlađu publiku, koja je trenutno na raspustu, pa će skoro svakog dana u terminu od 18 časova ova publika uživati u filmskim ostvarenjima prilagođenim za njihov uzrast. U Modernoj galeriji biće otvorena izložba “Šest godina u Tokiju” a za ljubitelje “Azre” pripremljena je promocija knjige “Između krajnosti” autora Ivana Ivačkovića, rekla je za našu TV Stela Stanišić, direktorka Centra za kulturu.\nBioskopski program sadržajan je i ovog meseca. Tokom raspusta, najmlađa publika imaće priliku da pogleda reprizu najznačajnijih filmskih ostvarenja po povlašćenoj ceni od 200 dinara. U svetskim i domaćim ostvarenjima uživaće i oni stariji, a često Lazarevčani imaju priliku da određene filmove pogledaju i pre beogradske premijere.\nPublika Centra za kulturu redovan je posetilac i Moderne galerije, koja će svoj izlagačku sezonu otvoriti izložbom Milenka Stevanovića “Šest godina u Tokiju”. Što se čitalačke publike tiče tribinski deo biće organizovan povodom promocije knjige “Između krajnosti” autora Ivana Ivačkovića 05. februara od 18 časova.\nU cilju poboljšanja svojih usluga i privlačenja nove publike, zaposleni u Centru za kulturu trude se da isprate i tehnološke i tehničke inovacije, pa će do kraja marta biti nabavljen i 3D modulator za projekciju filmova a novac za nabavku najsavremenije opreme obezbedila je opština Lazarevac.\nŠeruj post "Predstava “Balava” 18. februara u Centru za kulturu"\n← Lazarevački bokser Milan Vranković uskoro na kvalifikacionom turniru za Olimpijadu\nUspešna beogradska premijera Puls teatra →


Evo koji su uslovi za zapošljavanje novih radnika u javnom sektoru – Bankar.rs\nHome/MAKROEKONOMIJA/Evo koji su uslovi za zapošljavanje novih radnika u javnom sektoru\nOd Nove godine najverovatnije nijedna javna institucija neće moći da primi nove radnike ukoliko kadrovskim planom za tekuću godinu to nije predvidela i ako za njih nije obezbeđen novac iz budžeta, piše “Blic”.\nTo je suština novog sistema kontrole zapošljavanja u javnim službama i lokalnim samoupravama o kome su razgovarali predstavnici Ministarstva državne uprave i lokalne samouprave i Međunarodnog monetarnog fonda, koji bi mogao da se primenjuje nakon prestanka važenja Zakona o maksimalnom broju zaposlenih.\nDrugim rečima, prenosi Blic, sve javne službe i institucije moraće precizno da utvrde svoje kadrovske potrebe za narednu godinu da bi za njih bio obezbeđen budžetski novac, u suprotnom, neće biti novog zapošljavanja. To praktično znači da ako je neka institucija definisala potrebu za 10 radnika, jedanaestog neće moći da primi, jer za njega neće dobiti novac iz državne kase. Država ovakvim metodom, ako bude prihvaćen, želi da spreči moguće zloupotrebe u prijemu novih ljudi u javnim institucijama i lokalnoj samoupravi.\nIzvor “Blica” blizak MMF tvrdi da će pojedinosti novog sistema kontrole zapošljavanja biti konkretizovane do jeseni.\n“Da ne bi došlo do nekontrolisanog zapošljavanja u javnim institucijama, posebno u lokalnim samoupravama, koje bi se mogle desiti nakon prestanka važenja zabrane zapošljavanja, Ministarstvo i MMF su razgovarali o novom mehanizmu. On podrazumeva kadrovsku strategiju za svaku javnu instituciju, koja mora godišnje da definiše eventualne potrebe za novim radnicima. Te potrebe se prave na osnovu finansijskih planova resornog ministarstva i mimo njega neće moći da se otvaraju nova radna mesta. Zato će sve javne institucije do jeseni morati da pročešljaju svoje kadrovske potrebe za narednu godinu, a resorno ministarstvo će dati konačnu ocenu da li su one realne”, navodi sagovornik lista.\nDodaje da je MMF procenio da je sistem kontrole zapošljavanja i dalje potreban da se ne bi narušili efekti fiskalne konsolidacije.\n“Nema novih radnih mesta ako za njih nisu predviđene pare. Drugim rečima, kadrovski plan svake institucije će se praviti na osnovu finansijskog plana resornog ministarstva, a kriterijumi po kojima će da ih odobrava i prati urediće svojom regulativom. Tako će, primera radi, institucije kulture svoje kadrovske planove i potreban broj radnika za 2020. godinu dostaviti Ministarstvu kulture. Ono će sagledati sve zahteve i utvrditi broj i potreban novac za radna mesta i to će definisati svojim budžetom. Stručni timovi će kontrolisati eventualne zloupotrebe oko mogućeg naduvavanje potreba za novozaposlenim. Sve u svemu, do jeseni će srpska strana konkretizovati nova rešenja, a ako MMF to prihvati na sledećoj sesiji, on bi mogao da zaživi od januara 2020. kada bi trebalo da počne i primena reformisanog sistema plata”, tvrdi izvor Blica.\nJavni sektor MMF Uslovi Zapošljavanje


Politika podsticaja i dalje prioritet - Dnevni list Danas\nPočetna » Novo » Ekonomija » Politika podsticaja i dalje prioritet\nMinistarstvo privrede zadovoljno efektima rada u prošloj godini\nPolitika podsticaja i dalje prioritet\n* U najznačajnije uspehe Ministarstvo privrede navodi podatak da je nezaposlenost pala na 12,9 odsto\nSrbija je dobila priznanje Svetske banke zbog reformi koje je sprovela u prošloj godini, čime je postala privlačnija za investitore, ističu u Ministarstvu privrede i navode da je stopa nezaposlenosti sa više od 15 odsto u prethodnoj, 2017. spala na 12,9 procenat, da je priliv stranih investicija premašio dve milijarde evra, a da je u prethodne tri godine zemlja za 48 mesta napredovala na Duing biznis listi.\n0Piše: DanasOnline 03. januara 2018. 13.30\nIpak, sve to nije bilo dovoljno da značajnije podigne bruto društveni proizvod, pa je umesto priželjkivanih tri odsto, stopa jedva stigla na dva, što je najniže u regionu. Ali, zato je zabeležen rast u trgovini na malo za čak 3,9 odsto što je više posledica savesnijeg evidentiranja prometa. U listu uspeha, Ministarstvo upisuje 40.494 novootvorene firme ili preduzetničke radnje, rast industrijske proizvodnje od 3,5 odsto kao i izvoza od 13,5 procenata i uvoza od 13,9 odsto. Ekonomisti, međutim, i dalje upozoravaju da je rast nedovoljan da bi se sustigle i ekonomije iz regiona i upozoravaju da bez reforme javnih preduzeća u ovoj godini ne bi trebalo očekivati da se kapitalizuju trenutno postignuti dobri efekti.\nU Ministarstvu privrede napominju da će i dalje zadržati pet prioriteta na kojima se najviše radilo i prethodne godine. Ističu da je među njima u vrhu liste unapređenje poslovnog ambijenta, u koji su lane iz državne kase uložene gotovo dve milijarde dinara i to za podršku izgradnje infrastrukturnih objekata u lokalnim sredinama, za opremanje poslovnih zona i za izradu projektno tehničke dokumentacije. Takođe, u fokusu su i javna preduzeća koja su, isključivo zbog jače kontrole, od gubitka od 65,3 milijardi zabeleženog 2014, u 2016. bila u plusu za 4,6 milijardi, a samo u prvih šest meseci prošle godine umesto profita od 13,83 ostvarila su 16,3 milijarde. Navode i da se radi na uvođenju korporativnog upravljanja kao i da su za 27 javnih preduzeća raspisani konkursi za izbor direktora. Ne dodaje se da je konkurs raspisan sa zakašnjenjem, kao i da u zakonskom ruku nije izabrano novo rukovodstvo, ali se priznaje da su za Vladu bila prihvatljiva kadrovska rešenja u svega dva preduzeća – Elektromreži i Srbijavodama.\nOno što većina ekonomista ne podržava – politika podsticaja i dalje će biti prioritet Ministarstva privrede. Tvrde da će subvencije dovesti do povećanja broja radnih mesta i rasta proizvodnje što bi trebalo da se odrazi na BDP i javne prihode, a kao potvrdu takvih očekivanja, navode da je 27 investitora koji su koristili državne podsticaje, donelo odluku o reinvestiranju. Ističe se i da je zbog početnih uspeha u podršci sektora malih i srednjih preduzeća, za naredni period proglašena decenija preduzetništva, u koju je, samo u prvoj, 2017. godini uloženo 18,2 milijarde dinara što nepovratnih sredstava, što kroz subvencije za povoljne kredite, obuku i usluge konsultantskih agencija. Naglašava se da je od ukupno 20,2 milijarde dinara, koliko iznosi budžet Ministarstva privrede za ovu godinu, čak 89 odsto ili skoro 18 milijardi namenjeno za podršku firmama.\nIako na prvi pogled deluje impresivno podatak da je Ministarstvo privrede 2014. nasledilo 526 neprivatizovanih preduzeća, a da ih je sada svega 120, zapravo samo je osam firmi prodato, među njima je najznačajnija Galenika. Za većinu sa preostalog spiska još nije utvrđen model privatizacije, a ona od čije se prodaje odustalo, njih više od 300, predviđena su za stečaj, ali je on otvoren samo u malom broju firmi.


Српски саобраћајац у хрватској униформи | Јадовно 1941. – КУЛТУРА СЈЕЋАЊА\nSrpski saobraćajac u hrvatskoj uniformi\nDatum objave: ponedeljak, 24 septembra, 2018\nArmija učenika u Srbiji odrasta naučena da je u Jasenovcu stradalo 70.000 Srba, da avgust ima 29 dana ili da je glupača sinonim za žensku osobu. Knjige iz kojih uče naša deca odnedavno prolaze rigoroznu proceduru izdavanja, pa opet, greške se događaju i ono što još više zabrinjava – otklanjaju tek kada sporna stranica ili crtež dospeju u javnost, najčešće putem društvenih mreža. Osim roditelja, ispravke udžbenika tražila je u nekoliko navrata i Srpska pravoslavna crkva, ali i nevladine organizacije.\nSrpski prometnik postao hrvatski saobraćajac\nNajnoviji primer – dva udžbenika istorije istog izdavača, u kojima u prvom slučaju mali maturanti uče da je u Jasenovcu stradalo od 50.000 do 100.000 ljudi, od kojih 30.000 Jevreja, a u drugom od 500.000 do 700.000 – ponovo je pokrenuo lavinu pitanja na koje nadležni moraju da odgovore:\nZašto nije moguće da svi đaci uče iz istog udžbenika istorije?\nIli, zašto ne bi postojala državna komisija koja će da određuje da se posebno osetljive teme, poput nacističkih i ustaških zločina, raspada SFRJ, doseljavanja na Balkan, u svim školskim knjigama svih izdavača obrađuju na isti način, istim rečenicama i podacima?\nZašto srpske udžbenike štampaju Slovenci i Hrvati, a monopol na tržištu vrednom oko 100 miliona evra drži firma iz Nemačke?\nAko ne poštujemo naše korene i našu istoriju, kako onda da očekujemo da ih poštuju drugi? Roditelji osnovaca i srednjoškolaca koji se ovim povodom javljaju našem listu imaju različite ideje: od uvođenja digitalnih udžbenika kao sredstva za sprečavanje monopola pa do toga da Srbija mora da ima (ponovo) jednog državnog izdavača školskih knjiga, na način kako je to, recimo, regulisano u crnogorskim školama. Naravno da bi da živimo u bogatom društvu najbolje rešenje bila besplatna podela udžbenika za sve đake, kako to rade u Švajcarskoj.\nParadoksalno, kada je reč o greškama ili različitim podacima iz nacionalne istorije, krivica nije do privatnih izdavača, već državnog Zavoda za izdavanje udžbenika, koji je pola veka držao monopol u školama, a što je na kraju dovelo do prevaziđenih i staromodnih udžbenika.\nZato su vlasti postepeno počele da otvaraju ovo tržište 2003. da bi nekoliko godina potom dostigli puni stepen liberalizacije, ali u obliku udžbeničkog haosa, mita i korupcije i bespoštedne borbe gotovo 80 izdavača, naravno preko džepa roditelja đaka. Umesto Zavoda, na scenu je izronio novi dominantni igrač koji je preuzeo najveći deo tržišta: nemačko-slovenačko-hrvatski „Klet”, s firmama ćerkama „Novi logos” i „Freska”.\nDa pojasnimo: „Klet” u Srbiji je deo stare nemačke kompanije koja posluje u velikom broju zemalja i ima uticaja sve do Brisela. Osnivač izdavačke kuće „Novi logos” DOO jeste firma „Profil internacional” iz Hrvatske, a „Klet Slovenija” je kupio „Profil internacional” u Hrvatskoj.\nDva Zavodova izdanja Istorije: razlika je deset puta veći broj žrtava u Jasenovcu u jednom udžbeniku u odnosu na drugi\nIako je priče o monopolu i za naš list više puta demantovala direktorka srpskog „Kleta” Gordana Knežević Orlić, otvoreni podaci Ministarstva prosvete, do kojih je „Politika” došla, pokazuju drugačiju sliku: primera radi, srpski jezik za osmi razred iz njihovih knjiga učilo je više od 82 odsto maturanata u Srbiji u protekle tri godine. Slično je i s istorijom i geografijom (više od polovine knjiga u upotrebi u školama).\nU udžbenicima ovih izdavača, kao i „Bigz školstva”, Jasenovac se pominje u samo jednoj rečenici, bez jasne odrednice o broju žrtava ili je potpuno izostavljen. A iz njihovih knjiga, kako tabela kazuje, uči više od 80 odsto svake generacije malih maturanta.\n„Bigz” je, prema pisanju medija, 2007. godine kupila hrvatska „Školska knjiga” čiji je vlasnik Ante Žužul, jedan od prvih finansijera HDZ-a, što iz ove izdavačke kuće nije demantovano. Ilustrativan je i primer da je u jednom od njihovih udžbenika prikazan srpski saobraćajac u hrvatskoj uniformi, što je bila potvrda tvrdnji Zavoda da pojedini izdavači mehanički preuzimaju stranice školskih knjiga iz Hrvatske, Slovenije i Nemačke.\nKoliko je jak izdavački lobi svedoči i činjenica da je prethodni ministar Srđan Verbić bio prinuđen da povuče iz skupštinske procedure predlog Zakona o udžbenicima nakon pritisaka privatnih izdavača čak i u Evropskom parlamentu.\nKada se sve ovo pročita, ovako, na jednom mestu, logično je pitanje zašto onda nastavnici i škole biraju udžbenike koji su sporni po bilo kom osnovu? Odgovor leži u besplatnim torbama, šoljama za kafu, besplatnim seminarima, čak i besplatnim putovanjima i laptopima, koje nastavnici dobijaju ukoliko se opredele za određenog izdavača. Zvanično objašnjenje jeste da su odabrane školske knjige pisane jezikom primerenijim deci i da je iz njih lakše učiti.\nNedavnim zakonskim izmenama je promenjena procedura objavljivanja udžbenika, davanje poklona je kažnjivo, poslednju reč u odobravanju svake školske knjige ima lično ministar prosvete, a ne Nacionalni prosvetni savet, kako je bilo ranije, pa ipak se greške i dalje događaju, a lobiranje nikada nije prestalo.\nU školama je na kraju sve prepušteno onim savesnim nastavnicima, entuzijastima, koji će uočene greške da isprave na času i potrude se da naši đaci ipak nauče lekcije koje odgovaraju istini. Nažalost, oni su u manjini. A jednom odštampana greška (glupost) ponavlja se još 70.000 puta. Mislite o tome.\nAutor: Sandra Gucijan


U NDNV-u kažu da je Janjić prećeno preko Fejsbuka, a ista osoba mu je napisala da zna njegovu kućnu adresu, kuda se kreće i gde radi. Istovremeno mu je poručeno da „kad padne mrak“ neka Janjić „očekuje druženje“.\nJanjić je slučaj prijavio policiji.\nNDNV zahteva od nadležnih institucija da u skladu sa zakonom hitno reaguju i zaštite Janjića, te poziva novinarsku zajednicu i građane da dignu glas protiv pretnji i napada na novinare koji svoj posao obavljaju u skladu sa načelima Kodeksa novinara Srbije.\nOvo udruženje podseća da bez zaštite novinara, nema demokratije. Reakcija javnosti i institucija treba da pokaže da je društvo spremno da zaštiti one koji rade u javnom interesu.\nNDNV: Projekcija filma izmeštena iz bezbednosnih razloga\nIdentifikovan osumnjičeni za pretnje Nedimu Sejdinoviću na Fejsbuku\nNDNV Pretnje novinarima Stefan Janjić\n← Stefanović: Konkurs za nove članove REM raspisan, ljudi se plaše da konkurišu zbog opozicije\nSimonovićeve pretnje tužiocu bez posledica →


Izvor: B92, 02.Avg.2021, 17:34\nIzbori u Srbiji najverovatnije će biti održani istovremeno na svim nivoima, i to od 20. marta do 3. aprila sledeće godine.\nTako se moglo čuti juče na desetoj rundi međustranačkog dijaloga, kojoj je prisustvovao i predsednik Srbije Aleksandar Vučić, saznaje nezvanično Blic.\nOvaj sastanak bio je važan jer je svojevrsna rekapitulacija ranijih devet susreta, a na osnovu dosadašnjih izjava učesnika dijaloga, najviše se pričalo o zastupljenosti u medijima >> Pročitaj celu vest na sajtu B92 << ali i o promeni u izbornom procesu u toku samog izbornog dana.\nIzvor Blica koji je prisustvovao sastanku kaže da je razgovor prošao u konstruktivnoj atmosferi, i da je iskazana volja da se izađe u susret zahtevima opozicije.\n"Na osnovu svega što je izrečeno čini se da je vlast spremna na ustupke oko svega što se moglo čuti do sada, pa i dogovora oko cenzusa. Bilo je reči da bi izbori na svim nivoima trebalo da budu održani u isto vreme, u perodu od 20. marta do 3. aprila. Dotakli smo se i tema finansiranja kampanje, i da je je teško ispratiti troškove uz dosadašnji sistem finansiranja, pošto se 20 odsto planiranih sredstava iz budžeta raspoređuje ravnomerno podnosiocima proglašenih izbornih lista, a onda preostalih 80 osto na one koji su prešli cenzus, srazmerno mandatima. Bilo je reči da se taj procenat pomeri, da više novca dobiju podnosioci proglašenih lista", otkriva izvor Blica.\nBilo je reči, navodi naš sagovornik, i o skraćivanju funkcionerske kampanje, ali i o konkretnim stvarima koje se tiču izbornog dana.\n"Trebalo bi da bude održana zajednička obuka posmatrača izbora, a pored notara i opštinski overitelji će moći da overe prikupljene potpise. Saša Radulović iz pokreta DJB je tražio da se izjednači birački spisak sa spiskom MUP-a, a načelno je ostalo da bi tako moglo i da bude. Insistiralo se i da se obrati pažnja na nepravilnosti oko manjinskih lista", kaže sagovornik Blica.


UPC: Ostvaren rast i premašen plan naplate prihoda - preduzetnica.me\nPočetna»Kolumne»Biznis i Ekonomija»UPC: Ostvaren rast i premašen plan naplate prihoda\nUPC: Ostvaren rast i premašen plan naplate prihoda\nUprava prihoda i carina u periodu od 1. januara do 30. aprila tekuće godine ostvarila je rast bruto naplate prihoda od 18 odsto u odnosu na isti period prošle godine.\n“U toku prvih četiri mjeseca ove godine bruto naplata prihoda iznosila je 638.942.798,50 eura, što je 20 odsto više u odnosu na plan prihoda za pomenuti period”, navodi se u saopštenju.\nKako dodaju, ostvaren je i rast bruto naplate prihoda u aprilu tekuće godine u odnosu na isti mjesec prošle, i to za 16 odsto, piše rtcg.me.\n“U aprilu ove godine naplaćeno je 172.185.522,10 eura, što je za 19 odsto više u odnosu na plan prihoda za pomenuti mjesec. Uprava prihoda i carina nastaviće u narednom periodu planskim, odgovornim i zakonitim pristupom i djelovanjem da ostvaruje rast naplate budžetskih prihoda”, zaključeno je u saopštenju.\nPrethodni PostBivši radnici MA: Vlada da isplati dugovanja\nSljedeći Post Državne garancije prešle 610 miliona, zabilježen rast


Otvoren treći “Teatar u tvrđavi” – Semendria\nOtvoren treći “Teatar u tvrđavi”\n07. jul 2016. KULTURA – Sinoć je u Malom gradu Smederevske tvrđave otvoren treći po redu pozorišni festival ,,Tvrđava teatar“. Uz slogan: ,,Dobro došli u pozorište“ festival je otvorio predsednik Organizacionog odbora festivala, istaknuti dramski pisac i scenarista Radoslav Pavlović.\n,,Ovaj festival biće posvećen velikim piscima, domaćim i stranim, koji su deo naše i svetske tradicije. Ovo je povratak velikih imena. Večeras i narednih dana imaćemo uvid u to šta je pozorište u Srbiji. Ovoga puta ćemo ići šire po Srbiji, a manje po Beogradu, koji odavno nije Beograd. Na ovaj način ćemo odati neku počast ovom prostoru i slavnoj dinastiji Branković“, rekao je Pavlović u svom obraćanju.\nPrve programske večeri „Teatra u tvrđavi“ ansambl zrenjaninskog Narodnog pozorišta „Toša Jovanović“ izveo je predstavu ,,Čovek je čovek“ Bertolta Brehta, u režiji Anđelke Nikolić. Ovaj komad bavi se sudbinom čoveka u njegovom mikrosvetu u kome su smešteni činioci njegove egzistencije, ali i time kako to malo telo i njegova porodica funkcionišu u velikom sistemu. Ističe se da je svaki čovek, kao pojedinac, nemoćan, a masa je ta koja pravi moć.\nSvoje utiske o prvom učešću na festivalu izneli su rediteljka Anđelka Nikolić i glumac Ivan Đorđević:\n,,Jako je lep ambijent i publika je divna. Poznajem tvrđavu, ali dosta dugo nisam bila i nikada nisam gledala predstavu ovde, tako da mislim da sam ovaj prostor i atmosfera urade mnogo za predstavu i pre samog početka. Način igre mora da se prilagodi otvorenom prostoru, jer je čulnost manja i ima više faktora koji ne mogu da se kontrolišu. Mi smo u ovoj varijanti igranja napolju izgubili neke nijanse, neke fine momente u glumačkoj igri, ali smo dobili na drugim značenjima, pogotovo zbog toga što se delo dešava u nekoj tvrđavi, tako da smo tu dobili neke zanimljive podudarnosti sa situacijom igranja“.\n(Anđelka Nikolić, reditelj)\n,,Uvek je izazov igrati u ovakvom ambijentu, koji se, sticajem okolnosti, poklapa sa ovom predstavom. Ove zidine koje daju dobru akustiku i ovo zdanje koje je ovoliko staro daju neku inerciju glumcu da igra punim plućima. Smederevska publika je vrlo posvećena i mislim da bi trebalo češće organizovati predstave na ovom mestu, ili da se napravi još jedan revijalni festival u tvrđavi“.\n(Ivan Đorđević, glumac)\nPredstava ,,Čovek je čovek“ izazvala je različite komentare kod publike, a ovom prilikom izdavajamo jedan: ,,Veoma mi se dopala predstava. Nije mi prvi put da dolazim na festival i ja sam zaista oduševljena samom idejom da se u ovakvom ambijentu organizuje pozorišni festival“.\nU okviru pratećeg programa festivala posetioci u Malom gradu mogu da pogledaju izložbu „Skulpture” vajara Ivana Jeremića iz Smedereva. Kroz svoj rad Jeremić se kritički postavlja prema pitanju da li je nauka u funkciji čoveka ili čovek postaje žrtva transhumanizma i novih medija. Izložba je rezultat saradnje sa Fakultetom primenjenih umetnosti u Beogradu.\nDanas je na repertoaru predstava ,,Magareće godine“ Branka Ćopića, koju će izvesti pozorište ,,Boško Buha“ iz Beograda.\n« Transparentnost Srbija: Železara Smederevo dokaz štetnosti tajnih ugovora\nDiverzija na telefonske kablove u Smederevu »


* 07. juna na XX Beogradskom astronomskom vikendu Nikola Bozic, predsednik Programskog saveta Astronomske grupe je odrzao predavanje na temu "Etnoastronomija".\n* 01. juna na Republickoj smotri "Nauku mladima", Bojan Besednik, rukovodilac Astronomske grupe je osvoji prvu nagradu sa radom iz astronomije.\n* U Istrazivackoj stanici Petnica je u periodu 18. do 23. maja okupili su se posmatraci meteora iz Petnicke meteorske grupe i Astronomske grupe da bi obradili posmatracke rezultate prikupljene u prethodnom periodu.\n* 04. maja u Astronomskoj grupi doslo je do kadrovskih promena. Dosadasnji rukovodilac Grupe, Nikola Bozic, odlucio je da se povuce sa tog mesta. Bozic je doneo ovu odluku nakon pozitivnih rezultata analize rada Grupe, zbog postojanja mladog tima koji je u potpunosti spreman da nastavi uspesno vodjenje Astronomske grupe, kao i zbog potrebe za kontinualnom smenom generacija u Grupi. Na predlog Nikole Bozic, za novog rukovodioca Astronomske grupe je izabran Bojan Besednik. Svi clanovi Grupe su se zahvalili Nikoli na uspesnom vodjenju grupe sve ove godine, a onda je njemu u cast organizovan rostilj.\n* Na Debelom Brdu (kod Valjeva) odrzan je edukativni i posmatracki kamp u periodu od 30. aprila do 3 maja. Pored predavanja na temu savremenih astronomskih istrazivanja, odrzana je debata o potencijalnom zivotu van Zemlje. Posmatranja su realizovana u sklopu redovnih posmatranja Sunca, promenljivih zvezda i planeta.\n* U saradnji sa Petnickom meteorskom grupom (PMG) Astronomska grupa je u periodu od 18. do 22. aprila organizovala posmatranje meteorskog roja aprilski Liridi u Istrazivackoj stanici Petnica. Ucesce je uzelo 6 clanova Astronomske grupe i 8 clanova PMG.\n* 07. aprila Nikola Bozic, rukovodilac Astronomske grupe je ucestvovao u radu astronomske konferencije "Istorija astronomije u Srba II" sa predavanjem "Etnoastronomska istrazivanja na seoskom podrucju Valjevskih planina".\n* 06. aprila Astronomska grupa je formirala Programski savet ciji je cilj stvaranje godisnjeg i sezonskog programa rada Grupe, programa pojedinacnih aktivnosti, njihova analiza i kontrolisanje sprovodjenja, kao i sve drugo sto se odnosi na programske aktivnosti Astronomske grupe. Clanovi Programskog saveta su: Nikola Bozic (predsednik Saveta), Bojana Petrovic, Bojan Besednik, Ognjen Jovic i Ivan Nastic.\n* U periodu od 17. do 23. marta odrzana je manifestacija "Dani istrazivaca" u Valjevu. Na ovoj manifestaciji sve grupe Drustva istrazivaca su predstavile svoj rad. U okviru performansa odrzanog 22. marta Astronomska grupa je u formi multimedijalne prezentacije i javnog teleskopskog posmatranja Meseca predstavila svoj rad velikom broju gradjana Valjeva.\n* Astronomska grupa je u februaru organizovala petodnevni edukativni kamp na Debelom Brdu kod Valjeva. Obradjene su sledece teme:\nPored ovoga obradjene su osnovne posmatracke metode za posmatranje meteora, promenljivih zvezda, Sunca. Odrzana su i predavanja o osnovnim stvarima u astrofotografiji.\nUcese je uzelo 20 clanova Astronomske grupe i gostiju iz drugih astronomskih organizacija.


Prvi sastanak predsednika dva libijska suprotstavljena parlamenta\nPredsednici dva rivalska libijska parlamenata sastali su se danas na Malti, prvi put od kada je Libija podeljena izmedju dve konkurentne političke vlasti, javila je libijska televizija.\nSastali su se Akila Salah, predsednik parlamenta koga priznaje medjunarodna zajednica i Nuri Abu Sahmein, predsednik Skupštine koja nija priznata sa sedištem u Tripoliju. Sastanak se održava pre nego što predstavnici dve vlasti potpišu sporazum za izlazak iz krize pod pokroviteljstvom UN u četvrtak u Shiratu u Maroku.\nTelevizija Anaba je prikazala dva predsednika parlamenta kako se pozdravljaju u prisustvu predstavnika dve skupštine. Sporazum koji treba da bude potpisan u Maroku predvidja formiranje vlade nacionalnog jedinstva. Cilj te buduće vlade je da proba da izvuče Libiju iz haosa u koji je upala od rušenja vlasti Muamera Gadafija 2011. godine.\nSporazum je prvobitno trebalo da bude potpisan 16. decembra ali jedan marokanski diplomatski izvor je rekao danas za agenciju Frans pres da je ceremonija potpisivanja na kraju zakazana za četvrtak u Shiratu, letovalištu gde je ove godine održan niz medjulibijskih razgovora.


RTCG - Radio Televizija Crne Gore - Nacionalni javni servis :: Politika :: "Nema promjene pravila pregovaranja"\nKOMESAR ZA PROŠIRENJE 03. 12. 2019. 20:30 >> 10:55 1\nPravila pregovora za zemlje koje su već u tom procesu neće se mijenjati, poručio je novi evropski komesar za proširenje Oliver Verhelji. Težnja zemalja Zapadnog Balkana da se pridruže Evropskoj uniji, identična je sa željom Evrope da bude geografski kompletirana, kazao je predsjednik Evropskog parlamenta David Sasoli na okruglom stolu, koji je u Briselu okupio predstavnike pet zemalja regiona.\nNema promjene pravila pregovaračkog procesa za zemlje koje su već počele pristupne pregovore, poruka je novog Evropskog komesara za proširenje Olivera Verheljija.\n"Važno je da se pregovori koji su u toku ne počinju od početka, oni se moraju voditi po već dogovrenim pravilima. Pravila se ne mogu mijenjati u toku igre. Moramo da učinimo da cjelopkupan poces bude kredibilan ne samo za zemlje članice već i za zemlje Zapadnog Balkana. Potrebni su vidljivi rezultati u oblasti vladavine prava i slobode medija. Politička debata mora se vratiti u Parlament. Takođe, potrebno je ojačati povjerenje u izborni proces", naveo je komesar EK za proširenje Oliver Verhelji.\nTežnja zemalja Zapadnog Balkana da se pridruže EU identična je sa željom Evrope da bude geografki kompletirana, kazao je na okruglom stolu koji je okupio predstavnike pet zemalja regiona predsjednik Evropskog Parlamenta David Sasoli.\n"Za Evropski parlament to je put koji treba da počne brzo. Naša je obaveza da obezbijedimo da taj proces napreduje", naveo je Sasoli.\nZB i sljedeće godine u fokusu EU


Muta: "Pobeda nad Partizanom dodatna motivacija" - Sportske.net\nMuta: "Pobeda nad Partizanom dodatna motivacija"\nTrener Radničkog smatra da je pobeda Radničkog nad Partizanom plod ispoštovanog dela dogovora.\nTrener Radničkog, Miroslav Nikolić, je posle pobede košarkasa Radničkog protiv Partizana u derbiju 19. kola regionalne ABA lige rekao novinarima u Kragujevcu da je cilj u taktici bio da "branimo kontranapad, da zagradjujemo koš i da dobijemo bar jednu bitku od toga".\nNikolić je dodao da je Radnički uspeo u tome mada je zamerio što je na kraju utakmice, na 3 minuta, Radnički promašio 5 slobodnih bacanja.\n"Pratimo korak za visok plasman, ova utakmica nam mnogo znači, ali će biti još važnije da dobijemo utamicu sa Krkom i one rivale koji su nam važni za plasman u 4 ili u 6 ekipa koje vode u Evropu", rekao je Nikolić.\nOn je naveo da treba savladati i Budućnost u Kragujevcu jer se i ona bori za fajnal for kao i druge ekipe.\n"Sada je malo lakše jer smo pobedili Partizan i to je dodatna motivacija", rekao je Nikolić. On je čestitao igračima na srčanoj borbi jer se, kako je rekao, samo tako dobija Partizan.


Guskova: Srpsku podržava Rusija\n26/02/2021 | 18:48 | Autor: SRNA\nRuski akademik Јelena Guskova izjavila je danas da Zapadu neće uspjeti da oslabi poziciju Republike Srpske i podijeli društvo jer Rusija podržava Srpsku.\nЈelena GuskovaFoto: RT\nGuskova je na tribini "Republika Srpska pred novim izazovima" organizovanoj u Beogradu povodom 9. januara - Dana Republike i 28. februara dana donošenja prvog Ustava Republike Srpske, ukazala da je Rusija, zauzevši jasnu poziciju po pitanju očuvanja Dejtonskog sporazuma, uvijek izražavala podršku Srbima, koje su pokušavali i dalje pokušavaju da prisile na promjenu Ustava.\nOna je podsjetila da se Moskva zalaže za ukidanje nadležnosti visokog predstavnika, kao i za neprikosnovenost Dejtonskog sporazuma.\nGuskova je navela da je stvaranje Republike Srpske – istorijski složen, dugotrajan i "mnogovektorni proces", koji je bio veoma težak u uslovima višenacionalne bivše SFRЈ i oružane borbe za očuvanje teritorije zarad sigurne egzistencije srpskog naroda.\nOna je ocijenila da je Republika Srpska pokvarila sve američke planove i da, ne samo da je preživjela, nego je i ojačala svoje pozicije u BiH.\n- Ono što se činilo kao poraz u Dejtonu, postalo je pobjeda prema kojoj su Srbi u BiH uporno išli 25 godina - poručila je Guskova.\n- Veoma mi imponuje kako se prema Zapadu ponaša Milorad Dodik i kada je bio predsjednik Republike Srpske i sad, i kada je odbacio takozvane reforme čime je trebalo da se koncentriše vlast u rukama Sarajeva - rekla je Guskova.\n- Dosljednost rukovodstva Republike Srpske u odbrani interesa srpskog naroda dovela je do toga da je stabilnost Srpske postala osnov stabilnosti čitave BiH - rekla je Guskova.\nOna je ukazala da srpskog člana i predsjedavajućeg Predsjedništva BiH Milorada Dodika brine pitanje srpske integracije.\nPrema njenim riječima, rukovodstvu Republike Srpske veoma je stalo do jedinstva srpskog kulturnog i duhovnog prostora na Balkanu mnogo više nego u Srbiji i ocijenila da se na tom putu treba suprotstavljati Zapadu svojim duhovnim vrijednostima i tradicijo.\n- Pri tome se ne misli na ujedinjenje vojnim putem, već na očuvanje i zaštitu duhovnog i kulturnog prostora, obnovu i negovanje srpske tradicije i korijena - naglasila je Guskova.


Kakva je situacija u vezi s virusom korona u Severnoj Koreji? - National Geographic Srbija\nAUTOR: Tamara Sorak Ranković | OBJAVLJENO: 07. 04. 2020.\nBroj zaraženih virusom korona u svetu premašio je 1,3 miliona, a život je nakon inficiranja izgubilo oko 75.000 ljudi, i to u 209 država i teritorija. Severna Koreja, međutim, nije jedna od njih, makar ako verujete Paku Mjong-suu, koji je na čelu severnokorejskog Centralnog antiepidemijskog kriznog štaba.\n"Nijedna osoba nije inficirana novim virusom korona u našoj zemlji do sad", rekao je on pre nekoliko dana za agenciju AFP. "Sproveli smo preventivne i naučne mere kao što su inspekcije i karantin za sve koji su ušli u zemlju i temeljna dezinfekcija, kao i zatvaranje granica, morskih i avionskih puteva."\nS druge strane, mnogi ne veruju u ove tvrdnje, a među njima je američki general Robert Abrams, komandant američkih vojnih snaga u Južnoj Koreji.\n"Mogu vam reći da je, na osnovu informacija koje smo videli, to nemoguće", izjavio je u intervjuu za Si-En-En i Glas Amerike.\nIstina je da je Severna Koreja reagovala na pretnju virusa korona znatno brže nego ostale zemlje u blizini i među prvima u svetu — "zapečatila" je granice još u januaru, a stotine stranaca koje su se našle u Pjongjangu ostale su u karantinu. Kako piše američki portal NK News, koji izveštava o Severnoj Koreji, u izolaciju je smešteno oko 10.000 osoba, a oko 500 ljudi je još uvek izolovano. Kasnije je zamenik ministra zdravlja saopštio da će granice ostati zatvorene sve dok se ne pronađe lek za virus korona i Covid-19, oboljenje koje on izaziva.\n"Malo je verovatno da nema slučajeva zaraze jer se graniči s Kinom i Južnom Korejom. S obzirom na prekograničnu trgovinu i ekonomske veze (naročito s Kinom), ne vidim kako je moguće da su je sprečili", objašnjava Oliver Hotam, urednik ovog sajta, i dodaje da mere zaista jesu preduzete rano, zbog čega on veruje da je moguće da je u Severnoj Koreji izbegnuta "potpuna" epidemija.\nHotam dodaje da su stanovnici ove zemlje svesni toga šta se dešava u svetu zbog pandemije virusa korona.\n"Mediji prate. Gotovo svakog dana imate celu stranicu o naporima koje zemlja ulaže, kao i o međunarodnoj situaciji", ističe urednik portala NK News.\nIstraživač seulskog Univerziteta Kukmin Fjodor Tertitskij dodaje da se u Severnoj Koreji trenutno odvija "propagandna kampanja kojom se ljudi uče kako da spreče širenje virusa". On tvrdi da je zdravstveni sistem ove zemlje kvalitetniji nego što zapadnjaci veruju i, štaviše, "mnogo, mnogo bolji nego u slučaju drugih zemalja sa sličnim BDP-om po glavi stanovnika".\n"Oni su uradili sledeće: pripremaju veliki broj lekara koji, iako su manje kvalifikovani i beskrajno manje plaćeni nego njihove kolege na Zapadu, mogu da pruže osnovnu zdravstvenu negu stanovništvu", kaže Tertitskij.\nBudući da je Severna Koreja pod međunarodnim sankcijama zbog odbijanja da odustane od razvoja nuklearnog programa, njenim zvaničnicima neće biti lako da dođu do adekvatne medicinske opreme. Svetski mediji su u februaru javili da je Rusija na poziv Severne Koreje donirala 15.000 testovaza virus korona, dok su UNICEF i Lekari bez granica poslali dodatnu opremu. Svetska zdravstvena organizacija pomoći će ovoj zemlji opremom u vrednosti 900.000 američkih dolara, navedeno je na sajtu Kancelarije Ujedinjenih nacija za koordinaciju humanitarnim pitanjima.\nPandemija Epidemija COVID-19 Severna Koreja korona virus


Leoni počeo gradnju četvrte fabrike u Srbiji › Made-in-Germany.rs\nU kraljevačkom naselju Ratarsko imanje juče su počeli pripremni radovi za izgradnju četvrte fabrike u Srbiji nemačke kompanije „Leoni“.\nNova fabrika će se prostirati na 45.000 kvadratnih metara površine, u njoj će raditi oko 5.000 radnika, a njena gradnja bi trebalo da bude završena do kraja sledeće godine, prenosi agencija „Tanjug“.\nZa izvođenje pripremnih radova za gradnju fabrike na tenderu je izabrano preduzeće „ČIP“ iz Prokuplja. Povodom otpočinjanja radova oglasio se direktor Direkcije za izgradnju grada Kraljeva Aleksandar Nestorović koji je za „RTS“ juče potvrdio da radnici ograđuju i pripremaju gradilište.\nPrema najavama nemačkog investitora, u svoju četvrtu fabriku u Srbiji kompanija Leoni ima nameru da uloži više od 60 miliona eura. Leoni u Srbiji posluje od 2009. godine, a u svojim fabričkim pogonima u Prokuplju, Malošištu i Nišu trenutno zapošljava oko 6.000 radnika.


Beogradska filharmonija za narod Japana\nBEOGRAD - Muzičari Beogradske filharmonije održaće koncert posvećen narodu Japana, stradalom u velikom zemljotresu i cunamiju. Koncert pijeteta biće održan u petak 18. marta u 20 časova na Kolarčevom narodnom univerzitetu.\nKoncert će započeti minutom ćutanja žrtvama katastrofe koju su izazvali najpre razorni zemljotres, pa potom talas cunami i konačno havarija nuklearne elektrane Fukušima.\nMisli beogradskih muzičara te večeri biće sa narodom Japana i zbog velikog duga koji osećaju prema njemu, budući da je 2005. godine donacija japanske vlade bila jedna od prvih kojom su obnovljeni instrumenti orkestra Beogradske filharmonije.\nIstovremeno, Fondacija Beogradske filharmonije “Zubin Mehta“ će stupiti u kontakt sa jednim od orkestara sa postradalog područja i u dogovoru s njima razmotriti načine za pomoć.\nU godini kada svet obeležava vek od smrti Gustava Malera celovečernji program zauzeće simfonijska kantata „Pesme o zemlji“, sa solistima Anom Marijom Kjuri, altom, i Robertom Čefinom, tenorom. Dirigovaće Noam Zur, koji je pre godinu dana ostavio izuzetan utisak na beogradske muzičare dok je pripremao orkestar za koncert sa Zubinom Mehtom, kada je i pozvan da održi svoj prvi koncert sa Beogradskom filharmonijom.\nIzvođenjem, kako je Maler nazvao, „himne voljenoj zemlji“, Beogradska filharmonija saučestvuje u tragediji stradalih u najvećoj prirodnoj katastrofi koja je zadesila Japan u njegovoj istoriji.


Ikea ulaže 50 miliona evra u izgradnju trgovačkog centra\nMalo više od godinu dana od otvaranja prvog prodajnog objekta u Srbiji, švedska kompanija Ikea otpočela je sa pripremama za početak izgradnje novog objekta – trgovačkog centra u Beogradu.\nTim povodom ministarka građevinarstva, saobraćaja i infrastrukture, Zorana Mihajlović, direktor za razvoj u kompaniji Ikea za jugoistočnu Evropu, Vladislav Lalić, i zamenik gradonačelnika Beograda Goran Vesić, krajem decembra potpisali su sporazum o saradnji.\nNovi investicioni ciklus u Srbiji vredan je 50 miliona evra, čime će ukupna ulaganja kompanije Ikea u našoj zemlji iznositi 120 miliona evra. Prema rečima Vladislava Lalića ritejl park će biti veći od sadašnje robne kuće koja ima više od 30.000 kvadrata i doprineće daljem unapređenju komercijalne zone Bubanj potok, s obzirom da će novi objekat biti sagrađen pored postojećeg. Početak radova na objektu najavljen je za proleće 2019. godinu, dok se završetak očekuje tokom 2020. Iako je rekao da je još rano govoriti o brendovima koji će se naći u novom ritejl parku, lalić je najavio da će se pojaviti mnoge robne marke koje sada nisu na tržištu Srbije.\nNovaston Asset Management će imati ekskluzivno pravo na izdavanje prostora, dok će Novaston Project Management obavljati konstultantske usluge vezane za dizajn i tehničke potrebe samog retail parka, kao i budućih zakupaca. „Konsultantske usluge se obavljaju od najranijih faza razvoja IRPB-a, uključujući rad na razvoju prostorno tehničkog koncepta retail parka, i nastaviće se dalje kroz sve faze projektovanja i izvođenja objekta. Cilj nam je da uspostavimo strateško partnerstvo sa IKEA na nivou svih firmi, da u kasnijim fazama uključimo marketing i da time budemo zaduženi za kompletno upravljanje budućim ritejl parkom“, istakla je Mia Zećević, direktor Novaston real estate platforme.


“SERBIA FASHION WEEK” NAPRAVIO SPEKTKL NA SICILIJI | ТВ Арс Медија\nПочетна > Друштво > “SERBIA FASHION WEEK” NAPRAVIO SPEKTKL NA SICILIJI\n“SERBIA FASHION WEEK” NAPRAVIO SPEKTKL NA SICILIJI\nby ТВ Арс Медија - 31/08/2021 0\nSrpska modna reprezentacija koju čini 10 modnih dizajnera, u organizaciji “Serbia Fashion Week”-a na spektakularan način predstavila je domaću modu na sicilijanskom “Fashion Week”-u. Bata Spasojević, Suzana Perić, Ivana Nikolić Stanković, Milica Opačić, Nataša Bodirožić, Jovana Petković, Lepa Couture, Spess Line i Kristina Marović svoje nove kolekcije prikazali su 29. avgusta u Taormini, u bajkovitom ambijentu porodičnog zdanja Korleonovih iz kultnog filmskog ostvarenja „Kum“. Ovo je bila prva prilika, posle gotovo dve godine, da su srpski modni dizajneri svoje kreacije mogli da prikažu uživo, na jednom velikom modnom događaju.\nSrbija je jedina zemlja kojoj je u potpunosti bio posvećen ceo jedan dan sicilijanske nedelje mode, a publika je kreacije naših dizajnera dočekala sa oduševljenjem i aplauzima. Predsednici „Serbia Fashion Week“-a Svetlani Horvat, organizatori sicilijanske nedelje mode uručili su specijalno priznanje u znak zahvalnosti za uspešnu saradnju i zalaganja u oblasti mode. Interesantno je da je ovo priznanje izrađeno na vulkanskom kamenu koji potiče od Etne, aktivnog vulkana na istočnoj obali Sicilije.\n„Ponosna sam na naše dizajnere i način na koji smo predstavili srpsku modu na Siciliji, a organizatorima dugujem zahvalnost na vrednom i originalnom priznanju koje su mi uručili. Bilo je zadovoljstvo uživo osetiti fantastične reakcije publike koja je s oduševljenjem pozdravila srpsku modu. Pandemija nas je možda u jednom periodu malo usporila, ali nastavljamo sa realizacijom svih naših ideja i projekata, kako na internacionalnom tako i na nacionalnom nivou. Biće uskoro još mnogo lepih i izuzetno kreativnih izenađenja“, rekla je predsednica SFW Svetlana Horvat dodajući da su se ona i njen po povratku sa Sicilije posvetili intenzivnim pripremama za predstojeći Serbia Fashion Week, jedinu licenciranu nedelju mode u Srbiji, koja će se od 25. do 29 septembra održati u ovogodišnjoj evropskoj prestonici kulture – Novom Sadu.\nIzvor: Saša Tošić\nТагови Bata Spasojević Ivana Nikolić Stanković Jovana Petković Lepa Couture Milica Opačić Nataša Bodirožić Spess Line i Kristina Marović Suzana Perić “SERBIA FASHION WEEK” NAPRAVIO SPEKTKL NA SICILIJI\nНОВИ САД ДОБИЈА ГНЕЗДО ИЗНАД ГРАДА И НОВУ ОАЗУ ЗА ДРУЖЕЊЕ\n„ČOVJEK NA ČUDAN NAČIN“-IZLOŽBA KRSTA ANDRIJAŠEVIĆA


Rusko oružje za slabljenje Zapada | TEME | Al Jazeera\nLe Pen je u svojoj predizbornoj kampanji obećavala da će normalizirati odnose sa Rusijom (Al Jazeera)\nFrancusko pravosuđe otvorilo je istragu o okolnostima hakerskog napada na čijoj meti se našao novoizabrani francuski predsjednik Emmanuel Macron, kada su procurile stotine e-mailova uoči drugog kruga predsjedničkih izbora. Odlazeći predsjednik Francois Hollande osudio je ovaj incident i rekao da on “neće ostati bez odgovora.”\nNapadi su uslijedili samo nekoliko dana nakon objavljivanja rezultata izvještaja na kojem je radila japanska firma za cyber sigurnost Trend Micro, koja je potvrdila da iza hakerskog napada na kampanju francuskog predsjedničkog kandidata Emmanuela Macrona u decembru prošle godine stoji ruska hakerska grupa Pawn Storm.\nZa tu grupu se vjeruje da stoji iza prošlogodišnjeg napada na izbornu kampanju demokratske kandidatkinje Hillary Clinton na američkim predsjedničkim izborima. Američka Centralna obavještajna agencija (CIA) optužila je ruske obavještajne službe da se kriju iza hakerskih napada grupe Pawn Storm.\nU izjavi za Al Jazeeru, Shams Ekrov, stručnjak za cyber sigurnost i umjetnu inteligenciju, bivši službenik francuske vojne obavještajne službe, kaže kako nema sumnje da iza ovih hakerskih napada stoje vodeće zemlje u ovoj oblasti, prije svega Rusija koja je neprijatelj evropskim liberalnim sistemima. Međutim, to je veoma teško dokazati jer oni koriste međunarodne mreže izvan njene teritorije.\nEkrov pojašnjava da je Rusija ispred Francuske u oblasti hakiranja, pored toga da se ruske obavještajne službe ne ustručavaju pomagati bandama specijaliziranim u ovoj oblasti kako bi napali na zapadne interese. Naglasio je da će se ratovi u budućnosti voditi oko elektronskih podataka koji će se pretvoriti u “valutu budućnosti”. Ko bude imao kontrolu nad njima, moći će lakše nametnuti svoj ekonomski i politički utjecaj u svijetu.\nFrancuska vlada je prije šest mjeseci uvela “cyber jedinice” za zaštitu nacionalne sigurnosti zemlje. Francuski ministar odbrane Jean-Yves Le Drian izjavio je početkom ove godine da se njegova zemlja suočila sa 24 hiljade cyber napada, a neki od njih su bili usmjereni na strateške lokacije.\nNekoliko evropskih država, među kojima je i Njemačka, Velika Britanija, Skandinavske zemlje i Francuska, otvoreno su optužile Rusiju da stoji iza cyber napada na njih s namjerom da utiče na izborne rezultate i pruži podršku ultradesničarskim strankama, kako bi Evropa oslabila.\nEvropska komisija je izrazila negodovanje nakon što je ruski predsjednik Vladimir Putin primio liderku francuske krajnje desnice Marine Le Pen u Moskvi sedmicu prije prvog kruga predsjedničkih izbora u Francuskoj, optuživši ga tom prilikom da želi podijeliti Evropu.\nLe Pen je u svojoj predizbornoj kampanji obećavala da će normalizirati odnose sa Rusijom i ukinuti ekonomske sankcije nametnute ovoj državi, kao i vratiti nacionalni suverenitet povlačenjem Francuske iz Evropske unije i NATO pakta u slučaju da pobijedi.\nFrançoise Doucet, direktorica istraživačkog odjela na Višem francuskom institutu za visoke studije i stručnjakinja za evropsko-ruske odnose, pojašnjava da Moskva nije zaboravila izbijanje revolucije na istoku Evrope, u Gruziji i Ukrajini, što Putin smatra zapadnom zavjerom i početkom eskalacije u Rusiji. To ga je navelo da podrži ultradesničarske pokrete u velikom broju evropskih država i na taj način izvrši pritisak na njih.\nDoucet, također, smatra da se Moskva pokušala baviti politikom iznude te je pojačala svoje napade na evropske interese, nakon što je Evropska unija na aneksiju poluotoka Krima odgovorila nametanjem oštrijih ekonomskih sankcija Rusiji.\nS druge strane, dr. Younes Belfellah, profesor ekonomije i međunarodnih odnosa na francuskom Univerzitetu Lille, smatra da Rusija ulaže u populističke stranke koje su neprijateljski raspoložene prema globalizaciji i evropskom jedinstvu s ciljem da oslabi Evropsku uniju, kladeći se na njen kolaps, kako bi postala najveća ekonomska i politička sila u Evropi.\nRusija se, također, nije pomirila ni sa tim da se veliki broj zemalja istočne Evrope, poput Poljske i Ukrajine, pridružio Evropskoj uniji i usvojio liberalni poredak, te dozvolio otvaranje američkih vojnih baza na svojoj teritoriji. Rusija takvo ponašanje vidi kao direktnu prijetnju po svoju nacionalnu sigurnost i potkopavanje njenog utjecaja u ovom regionu.\nDr. Belfellah smatra da će političko slabljenje EU omogućiti Rusiji da zahtijeva vraćanje svoje historijske teritorije – poput Ukrajine – kao što je učinjeno i sa Krimom, te da nametne svoje uvjete u brojnim međunarodnim pitanjima.


"Shvatam da je zanimljivo učiniti bolide bržim, ali ako ga učinite pet sekundi bržim, onda ćete na stazama videti manje obilaženja nego što se ovih sezona moglo videti i svakako će se ljudi žaliti", rekao je Masa, preneo je Skaj Sports.\n"Želim da vozila budu najbrža, ali promene moraju da budu pametne. Vozila će biti brža, ali mi ćemo kasnije kočiti, pa će preticanja biti još teža. Treba da se uvedu one promene koje ljudi žele da vide, a oni žele da gledaju preticanja i borbu na stazi. To mora da bude promena", rekao je 34-godišnji Masa.\nMnogi tvrde da je Formula 1 u prošlosti bila zanimljivija, a kao "zlatno doba" navode osamdesete godine, ali se Masa sa tim ne slaže.\n"Gledao sam skoro sve trke i tada je bilo mnogo gore. Razlika u kvalifikacijama je bila 1,5 sekundi u odnosu na trećeplasiranog. Tokom svake trke trećeplasirani je zaostajao za čitav krug. Zbog toga mislim da je sada mnogo veća razlika i da kada ljudi pričaju o prošlosti, moraju dobro da je se sećaju", rekao je Masa.\n"Prošlost Formule 1 je izgledala zanimljivije pošto su staze bile mnogo gore. Sada je sve bezbednije, staze su drugačije i ne mislim da će FIA to promeniti i napraviti ih opasnijim. Ne slažem se sa mišljenjem Kimija Raikonena i Nikija Laude, koji su rekli da takmičenje mora da bude opasnije. Samo mislim da mora da bude bolje", rekao je Masa.\n"Moraju da se naprave važne studije da bi stvari postale pametnije, ali ne samo da bi se nešto promenilo, pošto u Formuli 1 imamo mnogo promena. Ponekad je promena kada ne promenite ništa", dodao je Masa.


Bogovič: Zatvaranje granica je logična reakcija - Dnevni list Danas\nPočetna » Novo » Politika » Bogovič: Zatvaranje granica je logična reakcija\nPoslanik EP o najavljenim potezima članica EU povodom migrantske krize\n*Evropska unija ne treba sama da rešava ovaj problem, ističe sagovornik Danasa\n– Bilo je očekivano da će se javno mnjenje u zemljama EU, uključujući Nemačku i Austriju, promeniti kada migranti u velikom broju stignu u ove zemlje i da će se pojaviti bezbednosni i drugi problemi. Sada su očito i te dve zemlje došle do najvišeg nivoa kapaciteta za apsorpciju migranata i izbeglica i sasvim logična je njihova reakcija da uvode red na granicama i polako zatvaraju granice, kaže za Danas Franc Bogovič, poslanik Evropske narodne partije u Evropskom parlamentu, komentarišući aktuelnu izbegličko-migrantsku krizu i najavljene korake pojedinih članica EU u tom domenu.\n0Piše: M. S. 22. februara 2016. 20.55\nNaš sagovornik ističe da je još u decembru pitao predsednika Evropske komisije Žan-Klod Junkera da li je neko već otkrio koja je gornja granica apsorpcije migranata i izbeglica u različitim zemljama EU.\n– Pošto odgovora na ovo pitanje nije bilo tada, a nema ga ni danas, države su počele same da preduzimaju korake, svaka na svoj način. U EU ne postoji jedna tačka gledišta ni konsenzus o tome kako rešavati migrantsko-izbegličku krizu, nezavisno od toga koja politička grupa je na vlasti u zemljama EU. Države takođe imaju različite mogućnosti prihvatanja migranata i izbeglica, različitu ekonomsku snagu, različite mogućnosti zapošljavanja i mogućnosti za uspešnu integracijsku politiku. Ekonomski jake zemlje kao što su Nemačka, Francuska, Velika Britanija, Švedska, Danska, Holandija, Belgija, Austrija… decenijama su prihvatale radnu migraciju iz svih delova sveta. Imaju izgrađene imigrantske politike i ekonomsku snagu da mogu zapošljavati ljude. U Sloveniji smo takođe prihvatili više od 70.000 ratnih izbeglica iz BiH i Hrvatske tokom rata, prethodnih decenija došlo je i puno radnih migranata iz područja nekadašnje Jugoslavije. Danas su oni naši građani i sa njima nemamo nikakvih problema, ukazuje poslanik vodeće stranke u EP.\nBogovič konstatuje da s druge strane „nemamo nikakvih iskustava sa ljudima iz kulturno sasvim drugačijeg Bliskog istoka“, pa se zato i u Sloveniji iz dana u dan stvara sve negativniji odnos oko prihvatanja tih ljudi. „Isto se događa i u zemljama Višegradske grupe, gde uopšte nemaju iskustva jer tamo u prošlosti uopšte nije bilo ovakvih migrantskih tokova. Situacija jeste jako različita u različitim zemljama, zato se i politika o tom pitanju ne može voditi po nekim EU šablonama, nego po stvarnim mogućnostima različitih zemalja“, naglašava on.\nSagovornik Danasa tvrdi da EU ne treba sama da rešava ovaj problem, već da i drugi u svetu moraju da počnu da se brinu povodom migrantsko-izbegličke krize.\n– EU nije počela političke prevrate i ratove u Iraku, Avganistanu, Libiji i Siriji.Amerikanci, Rusi pa i regionalne snage Turska, Iran, Saudijska Arabija decenijama vode računa o interesima oko nafte i gase u tom delu sveta, koji su zbog tih interesa sasvim destabilizovale. Stvorili su se uslovi za osnivanje brutalne Islamske države, kojoj nije ništa sveto. Danas se na Bliskom istoku događa sukob između sunita i šiita na jednoj strani, Kurdi vide priliku za osnivanje svoje države, vodi se građanski rat u Siriji, a velike sile besramno vode stratešku bitku interesa pred očima celog sveta, smatra Franc Bogovič.\n„Rešavati problem na izvoru“\nPoslanik EP ističe da podržava stav da se problem počne rešavati na izvoru: da velike sile uspostave mir u Siriji i stabilizuju Bliski istok, da finansijski pomognemo Turskoj, Jordanu i Libanu, pa i Grčkoj, koji se isto suočavaju sa velikim brojem izbeglica. „Evropa mora odmah da zaštiti spoljne granice EU i uspostavi red na njima, jer definitivno ne može da prihvati toliko migranata i izbeglica iz svih tih zemalja. A Evropa mora, takođe,pažljivo pogledati prihvatljivost tražilaca azila, prihvatiti samo one koji ispunjavaju uslove za azil i potruditi se za maksimalnu humanitarno-razvojnu pomoć i da se izbeglice brzo vrate svojim domovima“, zaključuje on.


Završena sednica Skupštine Srbije\nBeta 12. decembra 2015. 14:25\nSkupština Srbije završila je danas osmu sednicu redovnog jesenjeg zasedanja, na kojoj je usvojen budžet Srbije za 2016. godinu i prateći finansijski zakoni.\nSednica je počela 8. decembra.\nU budžetu za 2016. godinu predvidjeni su prihodi od 997,4 milijarde, rashodi od 1,119 milijardi, tako da će deficit republičke kase iznositi 121,8 milijardi dinara, što je 2,9 odsto bruto domaćeg proizvoda (BDP).\nMinistar finansija Dušan Vujović istakao je da takve tvrdnje ne stoje, da je budžet transparentan, skrojen po pravilima i principu odgovornosti. Poslanici stranaka na vlasti su iznosili ocene da se predloženim budžetom stvaraju pretpostavke za dalju finansijsku konsolidaciju i zaustavljanje rasta javnog duga.\nSkupština Srbije usvojila je danas izmene i dopune Zakona o budžetskom sistemu kojim je produžena zabrana zapošljavanja u javnom sektoru do kraja 2016.\nUsvojene su i dopune Zakona o realizaciji projekta „Beograd na vodi“, kojima se investitoru omogućava izdavanje posebne gradjevinske dozvole kako bi mogao da primeni najsavremenije tehnike gradnje visokih objekata.\nUsvojene su i izmene Zakona o akcizama koji predvidja povećanje akciza na gorivo i alkoholna pića od januara iduće godine, kako bi se obezbedili veći prihodi u budžetu.\nPotvrdjen je i Ugovor o garanciji izmedju Srbije i Evropske banke za obnovu i razvoj kojim je Srbija dala garancije za zajam od 200 miliona evra namenjen restrukturiranju Elektroprivrede Srbije.\nSkupština je usvojila i dopune Zakona o Ustavnom sudu Srbije i izmene i dopune Zakona o podsticajima u poljoprivredi i ruralnom razvoju, kao i dopune Zakona o Ustavnom sudu Srbije.Usvojene su i izmene Zakona o javnim medijskim servisima kojima se predviđa da se Radio-televizija Srbije i Radio-televizija Vojvodine u 2016. godini delimično finansiraju iz budžeta Srbije.


Razmatra se učešće Kosova na Evroviziji? Evo ko je još zainteresovan - Infobrif\nRazmatra se učešće Kosova na Evroviziji? Evo ko je još zainteresovan\nObjavljeno 2.06.2019. u 21:00\nNajveći evropski muzički festival svake godine se održava u zemlji koja je 12 meseci ranije odnela pobedu, a organizatori uveliko razmišljaju da prošire takmičenje, pa je moguće da jednostrano proglašena država Kosovo u narednim godinama debituje na „Evroviziji“.\nKazahstan bi mogao da učestvuje već sledeće godine na takmičenju, ukoliko se ispune tehnički uslovi potrebni za priključenje „Evroviziji“, a pored ove zemlje i druge teritorije su zainteresovane za učešće, poput Katalonije u Španiji.\nOko 4.000 glasova iz Srbije na kosovskim izborima…\nO učešću Kosova na festivalu polemiše se već godinama, a organizatori će do kraja juna meseca saopštiti da li će iduće godine biti na spisku učesnika, prenosi „Escxtra“. Odluka je prvobitno trebalo da bude donešena u decembru prošle godine, pa je pomerena za jun.\nPodsetimo, poslednjih desetak godina sve je više zemalja koje uzimaju učešće na smotri najbolje pesme Evrope, dok se pojedine države, poput Australije i Izraela, takmiče iako nisu deo starog kontinenta.\nPetruči pobedio u trci za Veliku nagradu Italije\nAko danas niste mogli da plaćate karticom, ovo je razlog\nKupovina navodnih priznanja sa Oksforda sve popularnija…\nNa dnevnom redu slučaj dekana Bogoslovskog fakulteta:…


Smatram da nova Vlada KS treba u punom kapacitetu preuzeti odgovornost, što podrazumijeva i poziciju na kojoj se nalazim. Demokratska fronta neće biti dio nove Vlade KS, kaže Dunović\nA. Aljimi / NAP 06.01.2021\nODLUKE Dunović podnio neopozivu ostavku na poziciju predsjednika UO ZZO-a KS\nDunović: Podnio ostavku\n- Smatram da nova Vlada KS treba u punom kapacitetu preuzeti odgovornost, što podrazumijeva i poziciju na kojoj se nalazim. Demokratska fronta neće biti dio nove Vlade KS, pa ne bi bilo principijelno ostati na poziciji na kojoj sam se nalazio do formiranja nove većine i nove Vlade KS. U proteklom periodu, od imenovanja do danas Upravni odbor je radio odgovorno i transparentno. Omogućili smo nastavak postojećih, te uvođenje u sistem novih specijalizacija u svim zdravstvenim ustanovama u KS - kaže Dunović.\nNabavke sredstava i opreme za suzbijanje pandemije smo, u skladu sa Zaključkom Skupštine KS, radili isključivo posredstvom UNDP-a. Omogućili smo zapošljavanje neophodnog kadra u Urgentnom centru Opće bolnice Abdulah Nakaš, uz saglasnost Vlade KS.\nObezbijeđena su sredstva za zapošljavanje u izolatoriju Opće bolnice, ponovo uz saglasnost Vlade KS. To je samo dio onih obaveza prema osiguranicima u KS, koje nisu dio „redovnih poslova“ i koji su rezultat pandemije. Također smo uspjeli usvojiti Uredbu o obimu, uslovima i načinu ostvarivanja prava osiguranika, te vratili procedure nabavke u sistem koji prepoznaje i Zakon o javnim nabavkama.\nBila mi je čast što smo u ovom teškom i izazovnom vremenu svojim radom mogli pomoći svojim sugrađanima i pružiti im potporu u cilju što boljeg i efikasnijeg savladavanja pandemije, navodi se u ostavci Dunovića, piše NAP.\nMilan Dunović Zavod zdravstvenog osiguranja Kantona Sarajevo


BRISEL - Evropski komesar Štefan File izrazio je u Briselu nadu da će u oktobru članice Evropske unije učiniti novi korak ka kandidaturi Srbije za članstvo i rekao da će Evropska komisija na to reagovati odmah.\nEkonomski oporavak Srbije spor, ali na zdravijim osnovama\nBEOGRAD - Stalni predstavnik Međunarodnog monetarnog fonda (MMF) u Srbiji Bogdan Lisovolik ocenio je da je ekonomski oporavak Srbije još spor, ali da je "na zdravijim osnovama".\nNBS: Opale devizne rezerve\nBEOGRAD - Devizne rezerve Narodne banke Srbije (NBS) su u avgustu opale za 79,7 miliona evra i 31. avgusta iznosile 10 milijardi evra.\nBEOGRAD - Republička inspekcija za zaštitu životne sredine oduzela je zmiju - loptastog pitona iz prodavnice "Džangl" u Novom Beogradu jer vlasnik nije imao odgovarajuće dozvole. Ministarstvo životne sredine i prostornog planiranja\nGORNJI MILANOVAC - Na benzinskoj pumpi Naftne industrije Srbije u Gornjem Milanovcu osvanulo je na ulaznim vratima obaveštenje gde se nalazi ključ od kase sa novcem, namenjeno lopovima, odnosno potencijalnim lopovima\nTelo mornara pronađeno u ajkuli


Šta najsrećniji ljudi na svetu znaju o vaspitanju samopouzdane i sposobne dece - Zelena učionica\nU Danskoj nije poželjno isticati se. To potvrđuje mnoštvo argumenata i činjenica iz simpatične i poučne knjige “Dansko vaspitanje dece” koja govori o tome šta najsrećniji ljudi na svetu znaju o vaspitanju samopouzdane i sposobne dece.\n– U osnovnoj školi redovna nastava se završava najkasnije u dva sata posle podne, a deca nakon toga mogu pohađati neobavezni produženi boravak.\n– Nije neobično da je “igračka veka” – lego kocke nastala upravo u Danskoj.\n– Najbolja kompanija za proizvodnju dečjih igrališta je iz Danske\nDanci ne osmišljavaju igre za svoju decu. Puštaju ih da se sami igraju i na taj način bude njihovu kreativnost.\n3 komentara na "Šta najsrećniji ljudi na svetu znaju o vaspitanju samopouzdane i sposobne dece\njanuar 9, 2019 u 9:21 am\njanuar 14, 2019 u 11:48 pm\njanuar 19, 2019 u 10:16 pm


Ilić: Velika čast Vučiću uručiti Ključ grada | Banjaluka.net\nPredsjednik Skupštine grada Banjaluka Mladen Ilić rekao da mu je bila izuzetna čast da Ključ grada, najveće gradsko priznanje, uruči predsjedniku Srbije Aleksandru Vučiću.\n“Jedan od zaključaka sastanaka je i da rukovodstvo Banjaluke pokaže odgovornost i sposobnost da pripremi prve korake za realizaciju projekata, a siguran sam da će ljudi koji su danas ovde bili dati svoj doprinos razvoju Banjaluke”, rekao je Ilić nakon svečane akademije povodom Dana grada i neformanlnog sastanka koji su on i gradonačelnik Draško Stanivuković imali sa rukovodstvima Srpske i Srbije.\n“Nakon razgovora sa Vučićem, mogu reći da Banjaluku očekuje mnogo projekata, zbog čega smo ponosni. Srećan sam i što nam je data mogućnost da izaberem prioritetne projekte koje će Srbija realizovati”, rekao je Stanivuković.\n“Predložili smo i da ove godine počne izgradnja škole u Vrbanji, koja će imati veli značaj za građane tog naselja”, rekao je Stanivuković.\nGradonačelnik Beograda Zoran Radojičić rekao je da je lijep doživljaj biti na svečanosti povodom Dana grada Banjaluke, te izrazio zadovoljstvo jer se vidi koliko ona napreduje.\n“Duboko verujem da će Banjaluka nastaviti da se razvija u dobrom pravcu, ali i da će nastaviti da se razvijaju i dobri odnosi Beograda i Banjaluke. Jer, mi smo familija, a familija mora da nađe i vreme jedni za druge i način da pomogne jedni drugima”, istakao je Radojičić.


Foto: Info Liga / Ustupljene fotografije\nAlma je iz daleke Albanija stigla u ovo ivanjičko selo kako bi svila toplo porodično gnezdo, ali sudbina je htela drugačije. Rano je ostala bez supruga a Dragoslav bez oca. Bez osnovnih uslova za život, sami i zaboravljeni gubili su nadu u bolje sutra.\nZahvaljujući humanitarcima iz grupe "Dobri Samarjanin" za samo nekoliko dana Srbija se podigla na noge pa su Milojevićima stigle namirnice, nameštaj, tehnika a Dragoslavu su ispunjene dve najveće želje, ponovo mu je obezbeđeno da ide u školu, a u toru ispred kuće našlo se stado ovaca, prenosi "Infoliga".\n"GLEDAM I PLAČEM. ZAŠTO MOJE DETE, ZAŠTO?!" Roditelji malog Gavrila zbog čije bolesti je prodata Ronaldova traka objavili novi snimak i potresnu poruku\nPrikupljen novac za lečenje Nemanje (16) iz Čačka, celu sumu dao je jedan humani čovek\nMeđutim, problem stare oronule kuće i dalje pritiska Milojeviće. Viber grupa "Dobri Samarjani" pokrenula je akciju adaptacije objekta u kom žive Milojevići. Narednih dana počeće radovi a kojom dinamikom će oni biti obavljani zavisi od svih ljudi dobrog srca koji su pozvani da se priključe akciji i omoguće ovom divnom dečaku i njegovoj majci skroman topli dom.\nTrošna kuća u kojoj dečak i njegova majka žive\n-Sačekali smo da se završi ostavinska rasprava i da nam vremenski uslovi dozvole da krenemo sa adaptacijom kuće. Nadamo se da će ova akcija poput mnogih prethodnih uspešno biti okončana i da će Dragoslav napokon spokojno živeti sa majkom Almom u toplom porodičnom domu - kažu u viber grupi "Dobri Samarjanin".\nDragoslav sa prikupljenom pomoći\nZahvaljujući angažovanju lokalne samouprave Dragoslav je nakon kraće pauze krenuo u školu.\n- Nakon očeve smrti Dragoslav nije imao prevoz do škole koja je kilometrima daleko. Čim smo dobili ovu informaciju organizovali smo dečaku svakodnevni prevoz od kuće do škole i nazad i prižili logističku i drugu pomoć oko obezbeđivanja uslova za normalno funkcionisanje porodice Milojević -rekao je predsednik opštine Ivanjica, Momčilo Mitrović i obećao da će i ovaj put u saradnji sa humanitarnom organizacijom učiniti sve kako bi kuća za Miloejviće bila adaptirana.\nDragoslav sa životinjama kupljenim donacijama\nZa sve koji žele da uplate donaciju za izgradnju kuće dečaku Dragoslavu novac mogu uplatiti na namenski žiro račun viber grupe "Dobri Samarjanin".\nBroj računa: 205-9011007607525-14\nOva viber grupa postoji već pet godina i za to vreme nahranjeno je obezbeđeno na stotine ljudi, a mnogi su dobili novi dom i siguran krov nad glavom.\nE ovo je bolja budućnost Srbije\nNezaboravna putovanja za Uskrs i 1. maj TOP 5 PONUDA: Najbolje cene omiljenih destinacija Srba\nBOJKOT SE ŠIRI Viber prekinuo saradnju sa Fejsbukom\nVlasnik dva haskija je odlučio da isproba Tik-Tok izazov, da zalaje na njih i snimi njihovu reakciju. Rezultat ga je, međutim, prilično iznenadio.\nŠoping, film i muzika – Galerija Belgrade, sve što volite na jednom mestu\nLjubitelje filma, muzike i šopinga od 14. do 16. maja očekuje uzbudljiv vikend u Galeriji Belgrade, gde će pored najboljih filmskih ostvarenja koja se prikazuju u okviru FEST-a, uživati u živom izvođenju legendarne filmske muzike, ali i Šoping festivalu.\nNe dešava se retko da neko u kući pronađe neku tajnu prostoriju ili još jednu sobu za koju nije ni znao da ima.


Predstavnici Agencije za bezbednost saobraćaja na čelu sa direktorom Duškom Pešićem posetili su Grad Užice i donirali jedan saobraćajni poligon za edukaciju dece predškolskog uzrasta i nižih razreda osnovnih škola.\nTokom posete, održan je sastanak sa gradonačelnicom Užica dr Jelenom Raković Radivojević, sastanak sa Savetom za bezbednost saobraćaja Grada Užica, poseta Crvenom krstu Užice i posete osnovnim školama gde se nalazi poligon koji je poklonjen od strane Agencije.\n“Grad Užice ima Savet za bezbednost saobraćaja koji dobro prepoznaje probleme i među prvim lokalnim samoupravama dobilo saglasnost na program rada, koji je urađen dobro, prepoznati su problemi i raspoređena sredstva za unapređenje stanja bezbednosti u saobraćaju. ”, istakao je Duško Pešić direktor Agencije za bezbednost saobraćaja.\nTokom sastanka sa gradonačelnicom dr Jelenom Raković Radivojević direktor Agencije za bezbednost saobraćaja istakao je da Užice jedna od lokalnih samouprava koja ima najbolje potencijale u Srbiji da napravi veoma dobre rezultate kako bi bio među prvim gradovima u Srbiji koji neće imati poginulih u saobraćajnim nezgodama.\n"Udruženje "Roditelj" koje već godinama organizuje akcije o bezbednosti u saobraćaju, Crveni krst Užice koji odlično funkcioniše i jedan je od najboljih u Srbiji, Kancelarija za mlade sa kojom smo nekoliko puta sarađivali, kao i TŠ "Radoje LJubičić" jesu ti potencijali, a uz podršku lokalne samouprave i Saveta za saobraćaj sigurno će biti uspostavljen odličan sistem koji će dati rezultate" -naveo je Pešić.\nSlobodan Šiljković član Gradskog veća za saobraćaj izrazio je zahvalnost na poseti i donaciji Agenciji za bezbednost saobraćaja. „Grad radi na unapređenju bezbednosti, a jedna od aktivnosti je i podela auto-sedišta za bebe, za šta je grad iz budžeta izdvojio 3 miliona dinara. Uz dodelu sedišta vrši se i kompletna obuka postavljanja, koja je veoma bitna i vrši se obuka za prvu pomoć."


Napoli završio transfer vredan 30 miliona evra! - Sportske novosti\nNaslovna Sportske novosti Napoli završio transfer vredan 30 miliona evra!\nNapoli završio transfer vredan 30 miliona evra!\nItalijanski Napoli nastavlja da pojačava tim kako bi se i ove sezone umešao u trku za Skudeto koji im je prošle izmako za dlaku. U toj nameri angažovan je centralni vezni fudbaler Betis i mladi reprezentativac Španije, Fabien Ruiz. Vrednost transfera je 30 miliona evra, dok je igrač sa novim klubom potpisao petogodišnji ugovor.\nFabien Ruiz ima 22 godine, ponikao je u mlađim kategorijama Betis, gde je prošao sve selekcije. U sezoni 2016/17 bio je na pozajmici u Elčeu, a dobrim igrama skrenuo je pažnju stručnog štaba i u sezoni 2017/18 postao nezamenljiv šraf u veznom redu Betisa, odigrao je 35 mečeva, postigao 3 gola i zabeležio 6 asistencija.\ntransferi 2018 leto\nPrethodni tekstSrbin u SPAL-u od naredne sezone\nSledeći tekstFrancuski tim pokašava da reši pitanje napadača posle odlaska najboljeg!


Stefanović i Nuhodžić: Zajedničkom saradnjom u borbi protiv svih vidova kriminala\n„Nastavićemo još intenzivnije da sarađujemo, da razmenjujemo sve vrste informacija i da kroz blisku saradnju dve kriminalističke policije pokažemo organizovanom kriminalu da neće biti tolerisan bilo gde u Srbiji i Crnoj Gori“, naglasio je srpski ministar policije...\nPotpredsednik Vlade Republike Srbije i ministar unutrašnjih poslova dr Nebojša Stefanović i ministar unutrašnjih poslova Crne Gore Mevludin Nuhodžić ocenili su danas u Beogradu da policije dve zemlje jačanjem operativne saradnje, sinhronizovanim delovanjem mogu da suzbiju organizovani i sve druge vidove kriminala kako bi se građani osećali sigurnije.\nStefanović je, nakon sastanka sa crnogorskim kolegom, istakao da je saradnja dva Ministarstva unutrašnjih poslova izuzetno dobra i da postoji svakodnevna razmena informacija usmerena na suprotstavljanje organizovanom kriminalu, švercu oružja i narkotika, suzbijanju opšteg kriminaliteta, ali i na to da se ne dogodi bilo kakvo ekstremističko i terorističko organizovanje na teritoriji dve države.\n„Ovakva vrsta saradnje pokazuje iskrenost u nameri da se u potpunosti i snažno suprotstavimo organizovanom kriminalu i da kriminalci shvate da nigde nisu bezbedni. Zaključili smo da samo sinhronizovanim delovanjem, čvrstom rukom i potpunim pritiskom na kriminalne klanove, poput škaljarskog ili kavačkog, koji deluju na teritoriji Srbije i Crne Gore, možemo da ih suzbijemo i učinimo da se građani osećaju sigurnije“, rekao je Stefanović.\nMinistar je dodao da je na sastanku bilo reči i o formiranju zajedničkih istražnih timova koji bi radili na konkretnim krivičnim delima, ali i pokazali da dve policije imaju nultu toleranciju prema kriminalnim aktivnostima, posebno prema krivičnim delima kojima se finansiraju kriminalne grupe, poput šverca oružjem i narkoticima.\n„Zato ćemo nastaviti još intenzivnije da sarađujemo, da razmenjujemo sve vrste informacija i da kroz blisku saradnju dve kriminalističke policije pokažemo organizovanom kriminalu da neće biti tolerisan bilo gde u Srbiji i Crnoj Gori“, naglasio je srpski ministar policije.\nGovoreći o problemu ilegalnih migracija i potencijalnih novih migracionih tokova, Stefanović je rekao da je sa ministrom Nuhodžićem razgovarao o merama koje Srbije i Crna Gora mogu da preduzmu u efikasnom suprotstavljanju ovoj vrsti kršenja zakona.\nStefanović se osvrnuo i na nedavano potpisani Sporazum o saradnji dve policije u turističkoj sezoni, na osnovu koga srpski policajci od 1. juna patroliraju zajedno sa crnogorskim kolegama na primorju i dodao da je na sastanku razmatrana i mogućnost da, u zimskom periodu, Crna Gora uputi jedan broj policajaca u Srbiju.\nStefanović i Nuhodžić razgovarali su i o međusobnoj podršci u oblasti evropskih integracija, ali i o ulozi policije u obezbeđivanju stabilnosti i kapitalnih infrastruktura.\n„Za izgradnju puteva koji povezuju zemlje i omogućavaju brži transport ljudi i robe i privlačenje investicija ključna stvar je osuguravanje bezbednosti i tu policija ima odlučujuću ulogu“, naglasio je potpredsednik srpske Vlade.\nMinistar Nuhodžić istakao je da Srbiju i Crnu Goru ugrožavaju isti ili slični bezbednosni izazovi - transnacionalni organizovani kriminal, nelegalne migracije i pretnje od terorizma.\n„Zemlja koliko god bila snažna i jaka vrlo teško se može sama uspešno suprostaviti ovim globalnim pretnjama i izazovima. Da bi organizovanom kriminalu i kriminalcima pokazali da su Srbija i Crna Gora jače od njih, od njihovih planova i ideja, neophodna je svakodnevna razmena informacija“, rekao je Nuhodžić.\nOn je dodao da je na sastanku zaključeno da treba nastaviti sa jačanjem policijske saradnje dve države, koja je dobra i koja je na uzlaznoj putanji.\n„Razgovarali smo o mogućnosti formiranja stalnih istražnih timova koji bi se posebno bavili organizovanim kriminalnim grupama, koje najviše ugrožavaju Srbiju i Crnu Goru, obračunavaju se i deluju na ovim prostorima“, rekao je Nuhodžić i precizirao da bi oni bili sastavljeni od predstavnika policije, tužilaštava i drugih bezbednosnih službi.\nGovoreći o ekonomskoj sradnji dve države, ministar Nuhodžić je istakao da je Crna Gora prepoznaje pozitivan odnos vlade Republike Srbije.\n„Posebno se radujemo i prijateljski doživaljavamo ideje vezane za putnu infrastrukturu, odnosno gradnju auto–puta koji bi spojio Crnu Goru i Srbiju, što je od izuzetnog značaja za povezivnje naše dve prijateljske države“, rekao je Nuhodžić.\nCrnogorski ministar policije, koji se Stefanoviću zahvalio na pozivu da prisustvuje obeležavanju Dana Ministarstva unutrašnjih poslova koji je juče obeležen u Nišu, pohvalio je osposobljenost i materijalno-tehničku opremljenost srpske policije.


Maja Gojković na čelu Odbora za kulturu i informisanje\nBEOGRAD - U Skupštini Srbije danas je konstituisan i Odbor za kulturu i informisanje, koji će voditi predsednica parlamenta Maja Gojković, dok je za zamenika predsednika izabrana poslanica LDP Nataša Mićić.\nGojkovićku je na mesto predsednika Odbora za kulturu i inforisanje predložila poslanica SPS Slavica Đukić Dejanović, koja, kao najstariji poslanik u odboru, predsedava sednicom.\nOna je u obrazloženju rekla da se predlaže predsednica parlamenta zbog važnosti odbora i da odbor zaslužuje da ga vodi predsednica Skupštine Srbije.\nGojković je nakon izbora naglasila da to što je ona predložena za predsednika Odbora za kulturu govori šta će biti prioritet većine, a to je da se obrati veća pažnja u oblast kulture u državi.\nKonstituisanje tog skupštinskog tela nije prošlo bez primedbi članova opozicionih stranaka SRS, DS i D JB o nepostojanju konsultacija o izboru predsednika, zbog toga što nisu znali ko će biti predložen do početka sednice, što je sednica zakazana na brzinu...\nPoslanica ĐB Aleksandra Čabraja kaže da se izborima predsednika odbora pristupa kao imenovanjima i da se do početka sednice nije znalo ko će biti predložen.\n"Gojković se kulturom nikada nije bavila, nije joj ni struka ni oblast interesovanja", rekla je Čabraja.\nPoslanik SNS Mirko Atlagić kaže da nije tačno da se Gojković nije bavila kulturom, da je izuzetno rukovodila Skupštinom Srbije, da je vrstan pravnik i advokat.\nPoslanik DS S Đorđe Vukadinović rekao je da odbor ubuduće treba da se bavi gorućim pitanjima iz kulture poput Narodnog pozorišta i Politike, gde, kako kaže, glavni urednik ne zna ko je vlasnik novina koje vodi.\n"Odbor treba da se bavi vlasništvom medija, medijskom strategijom. Da bi mogli time da se bavimo potrebna je saradnja i koperativnost svih članova odbora", rekao je Vukadinović.\nPredsednica odbora u prethodnom sazivu Vesna Marjanović (DS) zamerila je većini što su izostale konsultacije sa ostalim strankama i zbog čega ime kandidata za predsednika odbora nije dostavljen članovima dan ranije ili bar pola sata pre sednice.\n"Ovaj odbor je dugo bio nepravedno marginalizovan i mislim da su poslanici\nu radu odbora pokazali da su teme u oblasti kulture važne", rekla je Marjanović i dodaje da će sloboda medija biti veoma važna u pregovorima sa EU.\nPoslanik SNS Vladimir Đukanović kaže da nije bilo primedbi zbog predloga kandidata i zamolio predsednicu odbora da se na narednim sednicama otvori tema slobode medija.\n« Vučić: Imaćemo vladu pre nego Britanija premijera Jerkov: Agencija da utvrdi da li je Zukorlić u sukobu ineresa »


Foto: N.N. | Izgradnja kargo centra na banjalučkom aerodromu tapka u mjestu\nDejan Šajinović 11.02.2020 07:20\nBANJALUKA - Kargo centar na banjalučkom aerodromu, za koji je iz Investicionog programa Vlade RS izdvojeno gotovo dva miliona maraka, još nije završen, a neizvjesno je na koji način će uprava aerodroma razviti ovaj biznis, s obzirom na to da eksperti smatraju da BiH nema uslove za rentabilan kargo biznis.\nZa razliku od putničkog saobraćaja, koji je nakon dolaska avio-kompanije "Ryanair" preporodio aerodrom, kargo operacije i dalje su ostale na izuzetno niskom nivou. Uprava aerodroma se, međutim, nada da će to uskoro biti promijenjeno.\nMilan Račić, direktor "Aerodroma RS", kaže za "Nezavisne" da je kargo centar u izgradnji, jer je ranije postojao tehnički centar, koji je pretvoren u privremenu hladnjaču u vrijeme kada su Turci preko aerodroma izvozili goveđe meso za Tursku.\n"Mi sad pravimo novi kargo centar. Ne mogu otkrivati kakve su procedure. Kad sve dogovorimo, bićete obaviješteni. Sve je zasad poslovna tajna", rekao je Račić.\nOmer Kulić, ekspert za avijaciju, kaže za "Nezavisne" da je teško očekivati da bi bilo koji aerodrom u BiH mogao napraviti rentabilan kargo biznis.\n"Sve te količine su male. Za kargo centar potreban je veliki promet robe. I prije nekoliko godina smo pričali o kargo centru i tada sam vam rekao da sam skeptičan. A možete i sami da vidite u međuvremenu da li je ostvaren neki napredak. Bojim se da je to novac koji se baca", kaže Kulić.\n"Kada uporedite izvoz mesa avionom ili kamionom, računica je jasna. Ako uzmete da je do Turske kamionu iz BiH potrebno najviše 36 sati, vidite da se avio-promet ne isplati. A pritom morate u kargo centru imati i hladnjače i svu opremu za skladištenje kvarljive robe", kaže Kulić.\nPrema zadnjim dostupnim podacima o kargo operacijama Direkcije za civilnu vazdušnu plovidbu BiH, u decembru prošle godine s aerodroma Banjaluka servisirano je 300 kilograma tereta, a tokom cijele 2018. godine, aerodrom Banjaluka servisirao je 5,8 tona tereta.\nNa izgradnju kargo centra bivša uprava aerodroma odlučila se nakon unosnog posla s Turcima. Samo između novembra 2015. i jula 2016. godine obavljeno je 72 kargo operacije, u okviru kojih je prevezeno gotovo 4.000 tona rashlađenog goveđeg mesa.\nMeđutim, nakon što je EU dozvolila kopneni prevoz robe, Turska je ovaj posao nastavila kopnenim putem, tako da je kargo centar na banjalučkom aerodromu ostao prazan. Tadašnja uprava aerodroma rekla je da ima poslovne kontakte s kineskim partnerima i partnerima iz drugih zemalja, ali da su rekli da im za realizaciju ugovora s ovim partnerima treba savremeni kargo centar površine oko 1.000 metara kvadratnih radnog prostora.\nAerodrom Banjaluka Kargo centar


PCVesti - Održan Tehnicom partnerski dan sa temom „E-sigurnost\nU četvrtak 27. novembra u beogradskom hotelu „Hyatt Regency“, kompanija Tehnicom Computers, članica Tehnicom grupe, organizovala je treći po redu partnerski dan sa temom „E-sigurnost“. Predstavnici Tehnicom Computersa, zajedno sa svojim partnerima, vodećim kompanijama iz oblasti informacionih tehnologija predstavili su najnovija rešenja i primere iz prakse na svim nivoima bezbednosti jedne kompanije, od fizičke preko energetske i mrežne bezbednosti, do zaštite skladištenja podataka.\nSkup je otvorio Radoslav Radojević, potpredsednik Tehnicom grupe i direktor Tehnicom Computersa, koji je u svojoj uvodnoj reči najveću pažnju posvetio objedinjenim rešenjima koja nudi Tehnicom u saradnji sa kompanijama EMC, IBMm, Lenovo, Hewlett-Packard, Ciscom i AST. U skladu sa temom skupa, govorilo se i o glavnim faktorima rizika, kada je u pitanju skladištenje podataka, kao i o rešenjima koja umanjuju ili potpuno eliminišu te rizike.\nPosetioci konferencije su imali priliku da prate i predavanje na temu Značaj kontinuiteta IT usluge, koje je održao dr Milan Kukrika, uz osvrt na najnovije standarde bezbednosti informatičkih sistema, značaj njihovog donošenja i prednost usvajanja.\nNakon uvodnih izlaganja, predstavnici inostranih firmi, partnera kompanije Tehnicom Computers, su izložili svoje planove i programe za razvoj IT infrastrukture sa posebnim osvrtom na više vidova zaštite podataka, kako softverske tako i hardverske prirode. Najjači utisak je ostavila prezentacija Pabla Fernandeza iz kompanije AST, koji je uz propratni video materijal prezentovao otpornost zaštitnih serverskih ormana na vatru i poplavu. Bilo je impresivno videti u potpunosti funkcionalan server posle 40-minutne torture vatrene stihije.\nKao i svake godine, Tehnicomov partnerski dan je završen prezentacijom iznenađenja – predavanjem o bonsai biljkama i njihovom uzgajanju – koje je održao Zdravko Konjović, predstavnik Bonsai društva Beograda.


likovni konkurs : Južne vesti\n08:45, 31. 3. 2021.\nKako bi podstakli učenike završnih razreda osnovnih škola da kroz crtanje i slikanje pokažu kreativnost i maštu za izradu odevnih predmete na način na koji oni doživljavaju savremene modne trendove, prokupačka Tehnička škola je raspisala likovni nagradni konkurs iz oblasti tekstilnog dizajna i savremenog odevanja.\nDo kraja marta prijave na konkurs za decu "Priroda - naš zajednički dom"\n09:02, 8. 2. 2021.\nSa ciljem da crtežima, esejem ili pesmom deca iz pograničnih delova Bugarske i Srbije podele svoja iskustva i znanja o zaštiti prirode u ove dve zemlje, do kraja marta otvoren je konkurs za decu "Priroda - naš zajednički dom“, navode iz Udruženja "Plant" iz Niša. Nagrade su knjige, dvogledi i obrazovne igre, a odabrani radovi malih umetnika biće na izložbi.\n10:25, 26. 1. 2021.\nŠAF raspisao likovni konkurs “Zimska čarolija” za osnovce u Vranju\n09:04, 26. 12. 2020.\nZa sve osnovce iz Vranja, Škola animiranog filma je raspisala konkurs na temu “Zimska čarolija”, a ako epidemiološka situacija to dozvoli zanimljiva umetnička dela će se koristiti kao ideje za realizaciju animiranog filma ili GIF-a koji će biti objavljen na društvenim mrežama.\nDevojčica iz Vlasotinca poslala najlepše pismo Deda Mrazu na konkursu Pošte Srbije\n10:39, 22. 12. 2020.\nCrtež devojčice u prazničnoj atmosferi doma, delo osmogodišnje Une Gligorijević iz Vlasotinca, proglašen je za najbolji na konkursu “Piši Deda Mrazu” Pošte Srbije. Ona je odnela prvu nagradu u pojedinačnoj konkurenciji na takmičenju na kojem je u svim kategorijama učestvovalo preko 7.000 mališana uzrasta do 10 godina iz cele Srbije.\nDečiji savez produžio rok za likovni i literarni konkurs\n14:38, 13. 4. 2020.\nZbog velikog interesovanja dece, kako je rečeno iz Dečijeg saveza u Vranju, rok za slanje radova na elektronski konkurs raspisan povodom Uskrsa produžen je za nedelju dana, pa se sada radovi mogu slati sve do 24. aprila.\nDečiji savez iz Vranja raspisao likovni i literarni konkurs\n10:57, 8. 4. 2020.\nU želji da decu motiviše na kreativnost i maštovitost, a u skladu sa vanrednim stanjem, Dečiji savez iz Vranja raspisao je elektronski likovni i literarni konkurs na temu “Hristos voskrese, radost donese”.\nNajbolji nagrađeni na Svetosavskom likovnom salonu u Vučju\n13:27, 26. 1. 2020.\nNa 20. Svetosavskom likovnom salonu koji tradicionalno organizuje Dom kulture u Vučju, najbolji rad imao je Vlasotinčanin Jovan Spasić. Druga nagrada otišla je u ruke umetnika iz Leskovca Kristijana Filipovića, dok treće mesto dele Nišlije Zvonko Milojević i Gordana Tasić. Specijalnu nagradu salona osvojio je Leskovčanin Filip Stamenković.\nU toku konkurs za mlade umetnike koji žele da izlažu dela inspirisana Nišom\n08:42, 9. 8. 2019.\nUmetnici svih oblasti starosti do 15 do 30 godina koji žive na području Nišavskog okruga, koji žele da besplatno predstave svoja dela na izložbi, mogu se do 15. avgusta prijaviti na konkurs Udruženja "Štek house", a potrebno je da u svojim radovima imaju za temu grad Niš.\nOtvoreni konkursi leskovačkog Festivala dečjeg stvaralaštva\n10:20, 5. 8. 2019.\nPredškolci, osnovci i srednjoškolci mogu se prijaviti sa filmskim, literarnim i likovnim radovima na nagradne konkurse Festivala dečjeg stvaralaštva. Prijave su otvorene do 24. septembra, a Festival će biti održan početkom oktobra u Narodnoj biblioteci “Radoje Domanović” u Leskovcu.\nRaspisan literarni i likovni konkurs “Novogodišnje čarolije” za vranjske mališane\n15:41, 3. 12. 2018.\nUčenici osnovnih škola i predškolskih ustanova moći će svoje likovno i literarno umeće da pokažu na tradicionalnom vranjskom novogodišnjem konkursu “Novogodišnja čarolije”. Mališani konkurišu tako što radove šalju poštom.\nOtvoren konkurs za izlagače u leskovačkom Narodnom muzeju\n10:30, 14. 11. 2018.\nLikovni i vizuelni umetnici koji žele da izlažu svoja dela u leskovačkom Narodnom muzeju mogu se do 10. decembra prijaviti na konkurs za izlaganje u 2019. godini.


Prva 3D – štampana zgrada u Austriji | Gradimo zajedno\nNaslovnaSvetPrva 3D - štampana zgrada u Austriji\nPrva 3D – štampana zgrada u Austriji\nFirma Strabag i Peri grade prvu austrijsku 3D – štampanu zgradu u Hauslajtenu. Vreme čistog štampanja za nadogradnju zgrade je otprilike 45 sati.\nFirma Peri je iskusna u 3D betonskom štampanju i koristi poseban suv malter za izgradnju pod nazivom „Tektor Print“, od Lafarge-a.\n„3D građevinsko štampanje donosi važan inovacijski impuls građevinske industrije i uzbudljiv je dodatak drugim metodama građevine“, rekao je član odbora Strabaga odgovoran za digitalizaciju i inovaciju, Klemens Haselštajner.\n„Sa ovim praktičnim testom, želimo da dalje razvijamo 3D građevinsko štampanje zajedno sa našim partnerima Peri i Lafarge. U Hauslajten-u već smo bili u mogućnosti da postignemo važne nalaze za buduću upotrebu tokom zajedničkog planiranja.“\nTomas Imbaher, šef inovacija i marketinga, Peri AG : „vidimo veliki potencijal u mladoj tehnologiji 3D građevinskog štampanja. Pre samo pre godinu dana štampali smo prvu stambenu zgradu Nemačke sa BOD2 štampačem našeg danskog partnera – firme COBOD.“\nPeri će i na ovom projektu koristiti štampač COBOD BOD2. Ovom tehnologijom, glava štampača se rotira preko tri ose na trajno instaliranom metalnom okviru, što znači da može preći na bilo koji položaj tokom izgradnje, samo je potrebno jedno podešavanje.\nUključujući ovaj projekat štampanja u Hauslajtenu, Peri 3D građevinski štamparski tim uspešno je završio pet sličnih projekata u jednoj godini. Prva štampana kuća u Nemačkoj, prva multi-porodična kuća i najveća štampana zgrada u Evropi (Vallenhausen), prva štampana kuća u SAD-u, nadogradnja zgrade u Lindau-u, Nemačka i projekat u Hauslajtenu.\nOvo nisu istraživački projekti, već pravi objekti koji su prošli kroz sve procese odobravanja, iznajmljeni, već zauzeti ili kancelarijski.\nPrethodni tekstStrabagov Züblin u pregovorima za izgradnju solitera – Frankfurt\nSledeći tekstVebinar Građevinske Tehnologije – Construction 4.0


TRADICIONALNI DANI DIJASPORE U UROVICI – Novine Zavicaj\nPočetna / Srbija / TRADICIONALNI DANI DIJASPORE U UROVICI\n17. августа 2019. Srbija, Некатегоризовано 2,255 Pregleda\nSVUDA IDI, SVETOM PROĐI,\nSVOME ZAVIČAJU DOĐI\nEvropsko udruženje prijatelja Urovice i Mesna zajednica ovog uzornog sela, organizovali su i ove godine tradicionalne Dane dijaspore i u rodnom selu okupilili one meštane koji žive i rade širom Evrope. Cilj udruženja osnovanog 2007. u Beču je da zbliži maticu i dijasporu kroz manifestacije i kulturna dešavanja, čuvajući na taj način identitet, kulturu i jezik i van domovine, a pre svega pomoć u obnovi sela.\nDanima dijaspore, pored brojnih gostiju i meštana, prisustvovali su i Vladimir Veličković, predsednik Opštine Negotin, mr Milan Uruković, predsednik SO Negotin, Bogdan Gugić, zamenik predsednika negotinske skupštine, članovi Opštinskog veća Ljutica Jovanović zadužen za ekonomska pitanja i Dragiša Radulović za dijasporu .\nSvake godine, u prve dve nedelje jula u vreme kada gotovo svi dolaze na letnji odmor, udruženje organizuje Dane dijaspore. Jedan od onih koji ne zaboravljaju rodni kraj i koji su ove godine došli je Toplica Bozojević, uspešni biznismen iz Beča. Bozojević je kao dete sa roditeljima iz Urovice otišao u Beč, a sada je tamo vlasnik firme „Bozo KFZ“.\n– Bar dva puta godišnje dolazim u Urovicu, selo za koje me vezuju uspomene iz detinjstva, porodica. Stalno me nešto „vuče“ da dođem. Redovno učestvujem u akcijama za pomoć selu, jer je neophodno stvoriti što bolje uslove za život ovde – kaže Bozojević\n„Dani dijaspore“ u Urovici prilika su i da se matica i dijaspora sastanu i razgovaraju o budućim akcijama.\n“Zahvaljujući Evropskom udruženju prijatelja Urovice i razumevanju lokalne samouprave, koja je takođe finansirala neke od značajnih projekata u selu. Prošle godine je opština Negotin finansirala ugradnju filtera za vodovod, čime smo rešili višegodišnji problem vodosnabdevanja u selu”, kaže Dragoslav Gudžuganović, odbornik Skupštine opštine i potpredsednik Saveta mesne zajednice.\nRedovno, dodaje, pomažu fudbalskom klubu, školi, a ureili su i prostorije za penzionere, kao i omladinski klub.\nSve su to realizovali uz pomoć Mesne zajednice, tako da su projekti, iako ponekad ambiciozni, bili uvek mogući.\n„Čuvajući ovu manifestaciju, čuvamo sebe, svoje poreklo, svoje korene i svoj identitet. Narodno stvaralaštvo je u temelju svakog od nas, a danas svi mi zajedno, činimo taj temelj jačijim i snažnijim“, kaže Ljutica Janković iz Evropskog udruženja prijatelja Urovice iz Beča.\nUrovičani u dijaspori, Evropsko udruženje prijatelja Urovice su i osnovali sa željom da pomognu selu. Redovno u Beču organizuju zabave sa kojih sav prihod ulažu za dobrobit Urovice.\n“Dani dijaspore” u Urovici su svojevrsna smotra folklora, čime selo nastoji da sačuva svoj kulturni identitet. Na ovogodišnjoj manifestaciji predstavila su se kulturno-umetnička društva: “Branko Cvetković” iz Beograda, “Floričika” iz Jabukovca, “Voja Čurić” iz Kobišnice, domaćini iz Urovice, sa svojim dečijim i starijim grupama, vokalnim solistima, majstorima na narodnim instrumentima.\n“Smatram da su ovakve manifestacije neophodne, ne samo zato što se tako čuva naša kulturna tradicija i nasleđe, što je značajno, pre svega, za mlade naraštaje, već i zato što se na njima okupljaju svi meštani, što, takođe pokazuje da selo živi”, kaže Jovica Stanojević, član uprave Evropskog udruženja prijatelja Urovice, ali i KUD “Stevan Mokranjac” u Beču.\nZa najlepšu pastiricu izabrana je Katarina Nikolić iz Beograda, prvu pratilju Maja Dimitrijević iz Urovice a drugu pratilju Tatjana Bogdanović iz Kobišnice.\nPrethodna CENTAR ZA KULTURU KLADOVO\nSledeća 14. ETNO FESTIVAL U KLADOVU